Парламент сайтини 300 минг сомга янгилаш тендери: қонун бузарликми ёки зарурий эҳтиёжми? | ҚИРҒИЗИСТОН ЯНГИЛИКЛАРИ\nПарламент сайтини 300 минг сомга янгилаш тендери: қонун бузарликми ёки зарурий эҳтиёжми?\nЖогорку Кенешнинг сайтини 300 минг сомга янгилаш бўйича тендер қонунга зид ҳолда эълон қилинган бўлиши мумкин — у давлат харидлари расмий сайтида натижаси эълон қилинадиган кунга бир ишчи куни қолганда пайдо бўлган.\nДавлат харидлари сайтида “Қирғиз Республикасининг ЖКнинг расмий сайтини ишлаб чиқиш ва модернизациялаш” хабари шанба куни, 5-мартда соат 09:54да — тендернинг натижаси эълон қилиниши керак бўлган 8-мартга бир ишчи кун қолганда пайдо бўлди. Эълон ЖКнинг Иш бошқармалиги тарафидан чиқарилган.\nБу йил Ҳалқаро аёллар куни муносабати билан Қирғизистонда 7-март шанба кунига тўғри келган 5-мартнинг ўрнига дам олиш куни деб расмий эълон қилинган.\nДавлат харидлари тўғрисидаги қонуннинг 21 бандига кўра (Шартномани очиқ тузиш йўли билан харидлар қилиш), сотиб олувчи ташкилот тендер тўғрисидаги хабарни унинг хулосаси билдирилгунга қадар икки ишчи кун қолган вақтдан кам бўлмаган муддатда жойлаштириши керак.\nИмтиёз иложсиз ҳолатларни бартараф қилиш учун харид қилишларга ёки олий мақомдаги чет ўлкалик делегация келган вазиятларда Президентнинг, премьер-министрнинг ёки ЖКнинг раисининг аппарати учун харидларгагина берилиши мумкин.\n«Прецедент» ҳамкорлик гуруҳининг юристи Фатима Якупбаева тендер тўғрисидаги маълумот қонунни бузиш билан эълон қилинган деб ҳисоблайди.\n«Агар хабар 5-мартда эълон қилинса,8-мартгача эса расмий иш кунлари йўқ бўлса, унда тендер тўғрисидаги хабар давлат харидлари тўғрисидаги низом шартларини бузади” — дейди юрист.\nУ зудлик билан модернизациялашга мажбур қилган вазият сифатида сайтга бузиб киришлар ҳақида айтилиши мумкинлигини, бироқ парламентнинг веб-саҳифаси аввалгидек ҳолатда ишлаётганини айтди.\nМолия масалалари ҳамда давлат харидлари бўйича эксперт Искендер Шаршеев тендернинг ташкилотчилари бу билан тендерда иштирок этиши мумкин бўлган ширкатларнинг сонини чеклаб қўйишмоқда деб ҳисоблайди.\n“Агар тендер бир кун қолганда ва биргина манбада хабарланган бўлса, бунда қонунбузарлик бор. Тендерга бир қанча ширкат иштирок этиши керак”, — деди у.\nПарламентнинг моддий-техник таъминот бўлимининг раҳбар ўринбосари Бакбур Исаев нима сабабдан маълумотларни қабул олишга учи дам олиш куни бўлиб ҳисобланганда тўр кунгина қолганда берилгани бўйича берилган саволга Давлат харидлари тўғрисидаги қонуннинг “Шартномани шаффоф тузиш йўлиб билан сотиб олишлар” ҳақидаги 21-бандига ишорат қилди.\n“Мен қонун доирасидагина бера оламан. Очиқ келишим методи. Унинг қандай берилиб, қандай амалга оширилишини қонунни очиб ўқиб кўринглар”, — деди у.\nИсаев бугун дам олиш куни эканини эслатиш билан бундан бошқа тушунтириш беришни истамади, унга байрамлардан кейин, 9-мартда, аниқроқ айтганда, тендер натижалари эълон қилинган куннинг эртасига қўнғироқ қилишимизни илтимос қилди.\nСайтни модернизациялаш бўйича ишларни қандай бажариши кераклиги тўғрисида ёзилган техник топшириқ тўлиғи билан эълон қилинмаган — давлат харидларининг расмий порталидаги ҳужжатда уч саҳифали “Мазмуни” деган бўлимгина мавжуд.\nKloop.kgнинг мухбирлари техник топширманинг 23 бетдан иборат тўлиқ вариантига эга бўлишди. Бу ҳужжатда янгиланган сайтнинг харитаси билан структураси кўрсатилган.\nПарламент сайтни янгилашни 300 минг сомга баҳолаган. Молиялаштириш эса республика бюджети ҳисобидан бўлади.\nWeltkind веб-студиясининг соҳиби Анатолий Лелевкин техник топширма нотўғри тузилган деб ҳисоблайди — унда сайтни янгилашдаги дастурлаш тили кўрсатилмаган.\n«Тендер ruby, python, asp.net, php каби дастурлаш тиллари билан бу ишни амалга ошириш мумкин. Аввалги уч тил билан бўлса нархи каттароқ бўлади, чунки улар қиммат дастурлаш тиллари ҳисобланади. Агар сайт Joomla, WordPress, DLE каби машҳур бўлган бепул CMS [контентни бошқариш тизими] тизимлари билан бажариладиган бўлса, унда бюджети икки баробар кўпайтирилиб кўрсатилган”, — деб тушунтирди у.\nДастурчи Адилет Абилов техник топширмалардаги маълумотларни етарли деб ҳисоблайди. Бироқ у тендерга қатнашиш учун маълумотни бир ишчи куннинг ичида тайёрлаш осон эмаслигини айтди.\n“Қийин, лекин улгурса бўлади. Эплаб-сеплаб баҳоланади, бу эса бажарувчига катта таваккалчилик. Асосан биздаги тендерларнинг бари худди шу томондан оқсоқлайди. Тайёрланиш ва амалга оширишга берилган муддатлар, нотўғри бюджет, нотўғри топшириқлар. Бир қараганда маълумот етарли, бироқ техник топшириқларда тўғри келмаган нуқталар бор, лекин маҳаллий бозор учун бу меъёр. Бизда техник топшириқларни ҳеч ким яхши ёзишни билмайди”, — деди ул.\nАбилов агар бажарувчи ўз хизмати сифатига жавоб берса, сайтни модернизациялаш учун 300 минг сом яхшигина бахо деб ҳисоблайди.\n«Дизайнини ўзгартириш керак, бу табиий. Бунга қўшимча мобил қурилмаларга мослаштирилган саҳифа қилиш зарур. Сайт контентини, қўлланувчиларни бошқариш учун маъмурий панель ишга оширилиши керак. Хавфсизликни таъминлаш бўйича минимал қўшимча ишлар. Энг катта иш, эски сайтдаги маълумотларни янги сайтга кўчириш. Аслида ҳеч қандай бир техник томондан қийин томони йўқ, бироқ майда ишлари кўп. Шу сабаб 300 минг сомли бахо тўғри, балки, бироз камайтирилган бўлиши мумкин”, — деди мутахассис.\nЖогорку Кенешнинг сайти охирги марта Европа уюшмасининг молиявий кўмаги билан 2011-йили янгиланган.\nБу парламент ишларининг бошқармалиги томонидан эълон қилиниб, жамоатчиликда кўплаган саволларни пайдо қилган биринчи тендер эмас.\n2015-йилнинг сентябрида ЖК парламентнинг йиғинлар зали учун 2,6 млн. сомга 120 ўриндиқ сотиб олишга тендер эълон қилган. Қонун чиқариш органига нисбатан айтилган кўплаган танқидий фикрлардан кейин тендер тўхтатилган.\nАввалги мақола“Азаттык”: Россиядаги қирғизистонлик энагаларнинг ҳаёти мураккаблашган\nНавбатдаги мақолаБишкек феминстлари: “Бизга чечаклар эмас, ҳақлар керак”\nБоткен. Тожикистоннинг фуқаролари қирғиз амалдорларининг машинасига тош отди\nПарламент жамоат жойларида чилим, калян чекишни тақиқловчи қонунни уч ўқишда маъқуллади


ДИҚҚАТ, РАМАЗОН! — KUKALDOSH.UZ\nУмр неъматини берган Аллоҳ таолога ҳамду санолар бўлсин. Ҳаётнинг қадрига етишни ўргатган Пайғамбаримиз (соллаллоҳу алайҳи ва саллам)га салавот ва саломлар бўлсин.\nВақт ўтиб, умр кетмоқда, тунлар кетидан кунлар, ҳафталар кетидан ойлар келиб, ўз навбатида йиллар ўтмоқда. Умр ўтиши бир жиҳатдан неъматдек туюлса, бошқа жиҳатдан пушаймон ва надомат асоси бўлиб қолиши ҳеч гап эмас. Инсон Аллоҳ таоло буюрганидек, Пайғамбаримиз (соллаллоҳу алайҳи ва саллам)нинг суннатларига мувофиқ ҳаёт кечирса, унга буюк ваъдалар бор. Агар бунинг акси бўлса, Аллоҳ асрасин. Бир сониянинг ўтиши бизни улғайтириб, ўлимга бир қадам яқинлаштиради. Соатнинг чиқ-чиқ овози, бизларга дунёдан “чиқ-чиқ” деяётгандек гўё. Ҳаётнинг ҳар бир лаҳзаси ғанимат. Биз унинг қадрига етяпмизми? Уни Аллоҳ таоло ибодати, Расулуллоҳ (соллаллоҳу алайҳи ва саллам) суннатлари, қариндош-уруғчилик алоқаларини мустаҳкамлаш, Қуръони карим тиловати каби савобли ишларга сарф қиляпмизми? Ёки бебаҳо вақтимизни дунё-охиратга манфаати йўқ нарсаларга алмашяпмизми? Ёки илм-маърифат ва касб-xунар ўрганиш мумкин бўлган бебаҳо вақтни, интернет клубларда турли-туман ўйинлар, ижтимоий сайтларга бағишлаяпмизми? Ёки дўстлар даврасида бемаъно лағв сўзлар билан умрни зое қиляпмизми? Вақтни исроф қилиб, умрни беҳуда ўйин-кулгулар билан ўтказган кимсалар ҳақида Аллоҳ таоло бундай марҳамат қилади: “«Ерда йиллар ҳисоби (билан фикрингиз) бўйича қанча турдингиз?» – дейди (Аллоҳ). Улар айтадилар: «Бир кун ёки ярим кун. Санаб турувчи (фаришталар)дан сўрагин!» (Аллоҳ) дейди: «Агар сизлар биладиган бўлсангиз, (дунёда) жуда оз турдингиз. Ёки сизларнинг гумонингизча, Биз сизларни беҳуда яратдиг-у, сизлар Бизнинг ҳузуримизга қайтарилмайсизми?!» Бас, Ҳақ (ҳаққоний) ва Малик (подшоҳ) бўлмиш Аллоҳ юксакдир. Ундан ўзга илоҳ йўқдир ва (У) улуғ Аршнинг парвардигоридир” (Муъминун сураси, 112 – 116—оятлари).\nМанбаларда: “Умр қисқа, уни ғафлат билан янада қисқартирмагин. Чунки ғафлат соатларни камайтириб, тунларни бекор ўтказади”, дейилган. Бу борада Пайғамбаримиз (соллаллоҳу алайҳи ва саллам): “Инсонлар алданиб қоладиган икки неъмат бор. Улар – саломатлик ва бўш вақтдир”, деганлар. Кўп инсонлар савобли ишлар қилишга вақти-имконияти бўлса-да, уни бекор ўтказади, фойдаланмайди ҳамда манфаати йўқ нарсага ишлатади.\nУмр бебаҳо хазинадир. Ким уни Аллоҳ таолонинг тоат-ибодатига сарф қилса, қиёмат кунида хазина топади. Ғафлатда қолиб, гуноҳ-маъсият, ўйин-кулгу билан вақт ўтказган кимса қаттиқ пушаймон бўлади. Тун ва кун миниладиган уловга ўхшайди. Инсон у билан абадий саодатга ёки чексиз пушаймонликка боради.\nСалафи солиҳ уламолар вақтни ғанимат билиб ундан унумли фойдаланардилар. Бу ҳақида ажойиб қиссалар ҳам бор. Жунайд ибн Муҳаммад (раҳматуллоҳи алайҳ) ўлим касалида, яъни вафотига оз қолганди. У эса Қуръон ўқишдан тўхтамасди. Шунда болалари, “Отажон, ўзингизни қийнаманг”, десалар. “Одамлар ичида машаққат чекишга энг ҳақли инсон бўлса, ўша мен”, деган.\nАсвад ибн Язид (раҳматуллоҳи алайҳ) тунда кўп намоз ўқирканлар. Унга дўстлари “Бироз дам олгин, роҳатлангин”, десалар. “Мен охират роҳатини хоҳлайман, у ерда дам оламан”, деган.\nСалафи солиҳлардан бири: “Ким кун ва тунда намозга, Қуръон тиловати, зикр, тафаккур, илм талаби, ҳалол касб ҳамда уйқуга маълум вақтларни ажратиб қўйса, ўйин-кулгу ва бекорчи нарсаларга вақт қолмайди”, деган.\nВақтни, амалларни тартибга солишда намоз муҳим ўринга эга. Аллоҳ таоло Қуръони каримда бундай марҳамат қилади: “…Зеро, намоз мўминларга вақти тайин этилган ва (фарз деб) битилгандир” (Нисо сураси, 103— оят).\nБаъзи олимлар вақтларини қуйидагича тақсимлаган эканлар: Бомдод намозидан кейинги вақт ёд олиш, тиловат, зикр ва тафаккур вақти. Қуёш чиқгандан пешингача иш, касб ва тижорат вақти. Пешин намозидан кейин илм талаб қилиш, тарих китобларини ўқиш вақти. Аср намозидан кейин нозик масалалар ва дақиқ жойларини чуқур ўрганиш вақти. Шомдан кейин ота-она, қариндош-уруғлар ҳамда ёру дўстларни зиёрат қиладиган вақт. Хуфтон намозидан кейин оила ва уйқу, туннинг охири қиём вақти.\nРамазон мусулмоннинг вақтини тартибга соладиган, Аллоҳ таолога яқинлик ҳосил қилинадиган ойдир. Бу ой ғанимат, кўпи кетиб озгинаси қолди. Бу ойда яхши ишларни одат қилиб, бошқа ойларда унга доимо амал қилишимиз лозим. Аллоҳ таоло бизларга ушбу Рамазонни ҳақиқий раҳмат, мағфират ва дўзаxдан озод бўладиган ой қилсин. Шунингдек, вақтимизни баракали қилиб, бизни унинг қадрига етадиганлардан қилсин.


Халқаро ҳамкорлик — тараққиётнинг муҳим омили\n13:11 / 26.11.2016 6554\nЎзбекистоннинг ривожланган демократик давлатлар қаторидан жой олиши — юртимизда амалга оширилаётган кенг кўламли ислоҳотлардан кўзланган асосий мақсадлардан биридир. Мамлакатимиз ўтган даврда турли қийинчиликларни енгиб ўтиб, ривожланиш йўлидан дадил бормоқда. Ваҳоланки, бир пайтлар айрим эксперт доираларида Ўзбекистон тараққиёт йўли муваффақиятига ишонмаганлар ҳам бўлган эди.\nБугун мамлакатимиз халқаро ҳамжамиятнинг тенг ҳуқуқли аъзоси сифатида таълим, соғлиқни сақлаш, тадбиркорлик, фуқаролик жамиятини ривожлантириш ҳамда хавфсизликни таъминлаш соҳасида улкан марраларни эгалламоқда. Бу ютуқлар жаҳоннинг етакчи рейтинг агентликлари томонидан эътироф этилаётир. Айни дамда дунё жамоатчилиги Ўзбекистон Республикаси Президенти сайлови бўйича олиб борилаётган сайлов кампаниясини катта қизиқиш билан кузатаётгани ҳам бежиз эмас, албатта.\nМухбиримизнинг Ўзбекистон Республикаси Марказий сайлов комиссияси аъзоси, тарих фанлари доктори, профессор Темир ШИРИНОВ билан суҳбати ана шу жараён ҳақида бўлди.\n— Ҳақиқатан ҳам, дунё ҳамжамияти нигоҳи юртимизда кечаётган қизғин жараёнга қаратилган, — дейди Т. Ширинов. — Жорий йилги сайлов кампаниясини ёритиш учун биз жаҳоннинг 30 та мамлакати ахборот агентликлари журналистларини аккредитациядан ўтказдик. Бундан ташқари, 500 нафардан ортиқ халқаро ва хорижлик кузатувчилар сайловни кузатишда иштирок этиш истагини билдиришди. Улар МДҲ, Осиё, Африка, Европа ҳамда Американинг 40 мамлакати ҳуқуқшунос-олимлари, -сиёсатшунослари, жамоат арбоблари, парламент ва сайлов органлари вакилларидир. Мамлакатимизга Шанхай ҳамкорлик ташкилоти, Бутунжаҳон сайлов органлари ассоциацияси, Ислом ҳамкорлик ташкилоти, Мустақил Давлатлар Ҳамдўстлиги Ижроқўми цингари халқаро ташкилотлардан кузатувчилар миссиялари юборилди. 1999 йилдан бери биринчи марта ЕХҲТ Демократик институтлар ва инсон ҳуқуқлари бўйича бюросининг узоқ ва қисқа муддатли кузатувчиларидан иборат тўлақонли миссияси сайловни кузатади.\nХалқаро ҳамжамиятнинг Ўзбекистон Республикаси Президенти сайловига бундай эътибори, авваламбор, мамлакатимизда мустақиллик йилларида шакллантирилган демократик институтлар барқарорлиги ва мустаҳкамлигидан, амалга оширилаётган ижтимоий-сиёсий, социал-иқтисодий ислоҳотлар самарадорлигидан, фуқаролик жамияти ривожланганидан далолатдир. Бундан ташқари, сайлов натижаси нафақат Ўзбе-кистоннинг келажак тараққиёт йўлини белгилаб беради, балки Марказий Осиё минтақасида барқарорлик ва хавфсизликнинг кафолати бўлиб хизмат қилади. Чунки Ўзбекистон минтақанинг энг муҳим давлатидир.\n— Сайловнинг умумеътироф этилган халқаро стандартларга мослиги унинг демократия, ҳаққонийлик ва адолатлилик тамойиллари асосида ўтказилишини таъминлайди. Ўзбекистон сайлов тизимини шакллантиришда бу жиҳатлар қандай ўрин тутади?\n— Бундан 24 йил муқаддам Ўзбекистон Республикаси Конституциясида халқаро ҳуқуқнинг умумеътироф этилган қоидалари устунлиги принципи белгилаб қўйилган. Бу ёш давлатимизнинг халқаро ҳамжамиятга интеграциялашувининг қонуний асоси бўлди. Ўзбекистон мустақилликка эришганидан сўнг БМТ, ЕХҲТ, МДҲ, ШҲТ, ИҲТ ва бошқа нуфузли халқаро ҳамда давлатлараро ташкилотлар аъзолари қаторидан муносиб ўрин эгаллади. Умуман, мамлакатимиз бугун юздан ортиқ ташкилотлар фаолиятида иштирок этиб, кўп томонлама ҳамкорлик борасида турли тузилмалар билан алоқаларни фаол ривожлантирмоқда.\nЎзбекистоннинг халқаро ҳамжамиятга интеграциялашуви жамият ҳаётининг барча жабҳасида тизимли, изчил ва босқичма-босқич амалга оширилган ислоҳотлар билан уйғун тарзда аҳолининг сиёсий-ҳуқуқий маданияти, ижтимоий тафаккури юксалган -шароитда кечди. Натижада Ўзбекистон демократик ҳуқуқий давлат ва очиқ фуқаролик жамияти тамойилларига асосланган мустақил давлатчилик моделини яратди.\nЎзбекистон Республикаси Биринчи Президенти Ислом Каримов томонидан 2010 йил -ноябр ойида илгари сурилган ҳамда парламент томонидан қабул қилинган Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепцияси юртимизнинг мустақил тараққиёт йўлига содиқлигининг ёрқин ифодаси, давлат ва жамият ҳаётини энг юқори демократик талаблар асосида янгилашнинг ўзига хос стратегияси бўлди.\n— Маълумки, Концепцияда мамлакатимизда сайлов қонунчилигини ривожлантиришга алоҳида эътибор қаратилган. Унда белгилаб берилган вазифалар халқаро ҳамкорликни мустаҳкамлашга қандай хизмат қилмоқда?\n— Концепцияда миллий сайлов тизимини модернизация қилиш демократик ислоҳотларни янада чуқурлаштириш ва очиқ фуқаролик жамиятини ривожлантиришнинг таркибий қисми сифатида алоҳида йўналиш этиб белгиланган. Шу ўринда жамият ва давлат ҳаётининг барча жабҳасини чуқур ҳамда ҳар томонлама ислоҳ қилиш ва тараққий топган демократик давлатларнинг тажрибасини ўрганишга устувор аҳамият қаратилганини таъкидлаш зарур. Чунончи, сўнгги олти йил давомида Концепцияда белгиланган вазифалар ижросини таъминлаш мақсадида юртимизда ва хорижда 160 га яқин йирик халқаро тадбирлар, шу жумладан, 43 та халқаро анжуман, 33 та семинар, 81 давра суҳбати ўтказилди. Ушбу тадбирларга 700 нафардан зийод халқаро экспертлар жалб қилинди. Улар дунёнинг 47 мамлакати вакиллари бўлиб, 130 та нуфузли хорижий тадқиқот марказларида фаолият юритади. Бундан ташқари, юртимиздаги 20 та илмий-тадқиқот марказининг икки минг нафардан ортиқ вакиллари мазкур анжуманларда қатнашди.\nБу саъй-ҳаракатлар дунёнинг юздан зийод етакчи илмий-тадқиқот ҳамда таълим муассасалари билан ўзаро манфаатли ва амалий ҳамкорлик алоқаларини мустаҳкамлаш имконини берди. Германия, Францийа, Италия, Белгия, Буюк Британия, Испания, АҚШ, Япония, Жанубий Корея, Ҳиндистон, Хитой, Исроил, Россия ҳамда Шарқий Европа ва Осиё-Тинч океани минтақаси мамлакатларининг ижтимоий-сиёсий ҳамда илмий марказ-лари шулар жумласидандир. Шунингдек, БМТ, ЕХҲТ, МДҲ, Миллий демократия институти (АҚШ), Германиянинг Ф. Эберт ва К. Аденауэр жамғармалари, Бутунжаҳон сайлов органлари ассоциацияси, Демократия ва сайловларни ташкил қилиш халқаро институти ҳамда бошқа халқаро ташкилотлар ва фондлар билан ҳам самарали ҳамкорлик олиб борилмоқда.\nБундай халқаро форум ҳамда амалий ҳамкорлик алоқалари натижалари “Давлат ҳокимияти ва бошқаруви органлари фаолиятининг очиқлиги тўғрисида”, “Экологик назорат тўғрисида”, “Ижтимоий шериклик тўғрисида”, “Электрон ҳукумат тўғрисида”, “Парламент назорати тўғрисида”ги каби муҳим қонунлар ҳамда ўттиздан ортиқ бошқа ҳуқуқий ҳужжатларни ишлаб чиқишда ва қабул қилишда қўл келди.\nБевосита сайлов мавзуида ўнга яқин йирик халқаро анжуманлар, давра суҳбатлари ҳамда семинарлар ташкил этилди. Уларда АҚШ, Францийа, Япония, Исроил, Германия, Жанубий Корея, Италия, Испания, Латвия, Гретсия, Туркия, Норвегия, Хитой ҳамда МДҲ мамлакатлари экспертлари иштирок этди.\nХорижий мамлакатларда сайловга тайёргарлик кўриш ва уни ўтказиш амалиётини ўрганиш мақсадида сўнгги беш йил давомида ўзбекистонлик экспертларнинг Францийа, Испания, Полша, Дания, Буюк Британия, Корея Республикаси, Россия, Ҳиндистон цингари давлатларга йигирмадан зийод сафарлари уюштирилди.\nДунёнинг етакчи давлатлари, хусусан, Буюк Британия, Германия, Швейсария, АҚШ, Белгия, Нидерландия парламентлари вакилларининг мамлакатимизга ташрифлари ҳам сайлов қонунчилиги ва амалиётини ривожлантиришда муҳим ўрин тутди. Ушбу ташрифлар доирасида сайлов жараёнини такомиллаштириш масалалари бўйича брифинглар, давра суҳбатлари, анжуманлар ҳамда экспертлар мулоқоти ташкил этилди.\nШу ўринда Фуқаролик жамияти шаклланишини мониторинг қилиш мустақил институтининг ушбу йўналишдаги фаолиятини алоҳида қайд этиш жоиз. Институт -томонидан тараққий этган демократик давлатлар илғор тажрибаларини ўрганиш мақ-садида хорижий мамлакатлар сайловларини масофавий мониторинг қилиш амалиёти йўлга қўйилган. Унга мувофиқ, хорижий давлатларнинг сайловга оид материаллари -умумлаштирилиб, таҳлил қилиб борилмоқда. Мазкур мониторинг натижалари миллий сайлов қонунчилиги ҳамда амалиётини такомиллаштириш жараёнида АҚШ, Буюк Британия, Туркия, Тожикистон, Россия, Қирғизистон, Беларус, Озарбайжон, Қозоғистон, Австрия, Испания, Жанубий Корея ва бошқа мамлакатларнинг сайловга тайёргарлик кўриш ва уни ўтказишга доир энг илғор тажрибаларидан фойдаланиш имконини берди.\n— Юқорида айтиб ўтилганидек, Ўзбекистон Европада хавфсизлик ва ҳамкорлик ташкилотининг аъзоси ҳисобланади. Мамлакатимиз сайлов тизимини такомиллаштиришда ЕХҲТ Демократик институтлар ва инсон ҳуқуқлари бўйича бюроси билан ҳамкорлик алоқалари ҳақида тўхталиб ўтсангиз.\n— Сайловларнинг халқаро кузатувларини амалга оширишга ихтисослаштирилган энг нуфузли тузилмалардан бири — ЕХҲТ Демократик институтлар ва инсон ҳуқуқлари бўйича бюроси билан тажриба ҳамда ахборот алмашиш сайлов қонунчилиги ва амалиётини такомиллаштиришнинг муҳим йўналиши ҳисобланади. Чунончи, 2012 — 2016 йилларда Марказий сайлов комиссияси, Фуқаролик жамияти шаклланишини мониторинг қилиш мустақил институти, Ташқи ишлар вазирлигининг\n15 нафар ходими мазкур ташкилот томонидан қисқа ва узоқ муддатли кузатувчиларни тайёрлаш бўйича ташкил қилинган саккизта тренингда қатнашди.\nМарказий сайлов комиссияси, парламент палаталари, Фуқаролик жамияти шаклланишини мониторинг қилиш мустақил институти вакиллари ЕХҲТ Демократик -институтлар ва инсон ҳуқуқлари бўйича бюроси миссиялари таркибида Арманистон, Молдова, Буюк Британия ҳамда бошқа мамлакатларда бўлиб ўтган сайловларни кузатди. Вакилларимиз кузатув доирасида қонунчиликни, хорижий давлатларда сайловга тайёргарлик кўриш ва ўтказишнинг ўзига хос хусусиятларини батафсил ўрганди.\nМарказий сайлов комиссияси ҳамда ЕХҲТнинг “Ўзбекистон Республикаси сайлов амалиётини такомиллаштиришга кўмаклашиш” қўшма лойиҳаси доирасида Марказий сайлов комиссияси мутахассислари ЕХҲТ иштирокчи-мамлакатларининг сайлов жараёнининг очиқлиги ва ошкоралигини таъминлаш, сайлов амалиётини демократлаштириш, жумладан, сайловчиларнинг ягона электрон рўйхатини татбиқ қилиш соҳасидаги тажрибаси билан танишди.\nЕХҲТ Демократик институтлар ва инсон ҳуқуқлари бўйича бюроси миссиялари Ўзбекистонда 1999, 2004, 2009 ҳамда 2014 йилларда парламент сайловини, 2007, 2015 йилларда эса Президент сайловини кузатган. Бундай ҳамкорлик натижасида сайловнинг ҳуқуқий асослари изчил такомиллаштирилди, сайлов қонунчилигимизга умумеътироф этилган халқаро стандартлар тўлиқ имплементатсия қилинди.\n— Мамлакатимиз аъзо бўлган бошқа халқаро ташкилотлар доирасида сайлов қонунчилигини такомиллаштириш соҳасида ҳамкорлик қандай ривожланмоқда?\n— Марказий сайлов комиссияси ва парламент аъзолари, тадқиқот марказлари мутахассислари Мустақил Давлатлар Ҳамдўстлиги, Шанхай ҳамкорлик ташкилоти, -Бутунжаҳон сайлов органлари миссиялари таркибида мунтазам иштирок этиб келади. Хусусан, улар Арманистон, Озарбайжон, Россия, Беларус, Украина, Корея Республикаси, Тожикистон, Қозоғистон, Қирғизистон, Литва, Молдова, Буюк Британия ҳамда бошқа мамлакатларда иш олиб боришди. Бундай кенг миқёсли ҳамкорлик алоқалари, пировардида сайлов қонунчилиги ва амалиётини изчил такомиллаштириш, бошқа давлатлар ҳамда тузилмаларнинг сайлов тизимини ривожлантириш соҳасида мамлакатимиз билан алоқаларни кенгайтиришга бўлган қизиқишининг ортишига олиб келди. Масалан, 2010 — 2016 йилларда Марказий сайлов комиссияси томонидан Латвия, Литва, Корея Республикаси марказий сайлов органлари билан ҳамкорлик тўғрисида меморандумлар имзоланди.\nЎзбекистон 2013 йилда дунёнинг 94 та мамлакати билан бирга Бутунжаҳон сайлов органлари ассоциациясини таъсис этиш ташаббускорларидан бўлди. Бу юртимизнинг халқаро сайлов ҳуқуқини ривожлантириш соҳасидаги муҳим ҳиссаси сифатида эътироф этилди. Мазкур тузилма айнан сайлов ҳуқуқи соҳасида халқаро ҳамкорликни мустаҳкамлашни мақсад қилган. Бугунги кунда у дунёнинг 106 та мамлакати сайлов органлари саъй-ҳаракатларини бирлаштириб, давлатларда сайловларнинг демократия, ҳаққонийлик, очиқлик ва эркинлик цингари принциплар асосида ўтказилишига хизмат қилаётган нуфузли ташкилотга айланди.\nБундай ҳамкорлик доирасида тегишли норматив-ҳуқуқий ҳужжатлар билан танишиш, ахборот алмашиш, сайлов комиссиялари аъзолари, сайлов органлари ходимларини ўқитиш ҳамда малакасини ошириш бўйича қўшма лойиҳалар ва тадбирларни амалиётга йўналтириш, сайловни ўтказишнинг ташкилий-техник жиҳатлари бўйича илғор тажрибаларни ўрганиш мақсадида делегациялар ташрифини уюштириш, биргаликда маслаҳатлашувлар олиб бориш, сайлов ва референдумларда иштирок этиш учун кузатувчиларни юбориш масалалари қамраб олинади.\nҲозирги вақтда Марказий сайлов комиссияси томонидан Бутунжаҳон сайлов органлари ассоциацияси ва ЕХҲТ кўмагида Ўзбекистонда сайловчиларнинг ягона электрон рўйхатини яратиш бўйича фаол иш олиб борилмоқда. Бу халқаро ҳуқуқ қоидаларини миллий сайлов қонунчилигига изчил имплементатсия қилиш, фуқаролар сайлов ҳуқуқи кафолатларини мустаҳкамлаш борасида навбатдаги муҳим қадам ҳисобланади.\n— Айтингчи, Ўзбекистон сайлов тизими умумеътироф этилган халқаро стандартлар ва демократик принципларга нечоғли жавоб беради?\n— Мамлакатимиз сайлов қонунчилигига халқаро сайлов ҳужжатлари — Инсон ҳуқуқлари умумжаҳон декларацияси, Фуқаролик ва сиёсий ҳуқуқлар тўғрисидаги халқаро пакт, БМТ Инсон ҳуқуқлари бўйича қўмитаси ҳужжатлари, Инсонийлик мезони бўйича -Копенгаген кенгашининг якуний ҳужжати, МДҲга аъзо-давлатларда Демократик сайлов, сайлов ҳуқуқлари ва эркинликлари стандартлари тўғрисидаги конвенция, Европа Кенгаши Венетсия комиссиясининг сайлов масалаларига оид кодекси асосий қоидалари ва принциплари имплементатсия қилинган.\nКонституциямиз, “Фуқаролар сайлов ҳуқуқларининг кафолатлари тўғрисида”ги, “Ўзбекистон Республикаси Президенти сайлови тўғрисида”ги, “Ўзбекистон Республикаси Олий Мажлисига сайлов тўғрисида”ги, “Халқ депутатлари вилоят, туман ва шаҳар Кенгашларига сайлов тўғрисида”ги, “Ўзбекистон Республикаси Марказий сайлов комиссияси тўғрисида”ги, “Сиёсий партиялар тўғрисида”ги қонунлар мамлакатимиз сайлов қонунчилигининг асосини ташкил қилади.\nСайловнинг ҳуқуқий асослари аниқ, изчил ва содда тузилган, деб бемалол айтишимиз мумкин. Мазкур соҳадаги барқарор қонунчилик эса сайлов жараёни иштирокчилари учун аниқликни таъминлаши билан жуда аҳамиятлидир. Чунончи, қонунларимизда Ўзбе-кистон Республикаси фуқароларининг жамият ва давлат ишларини бошқаришда бевосита ҳамда демократик йўл билан сайланган ўз вакиллари, шу жумладан, давлат органларини демократик шакллантириш, яъни сайловлар орқали иштирок этиш бўйича асосий ҳуқуқи мустаҳкамланган. Ўзбекистон Республикаси фуқароларининг давлат ҳокимияти вакиллик органларига сайлаш ҳамда сайланиш ҳуқуқи кафолатланган. Бу даврий ва ҳаққоний сайловлар орқали умумий, тенг ҳамда тўғридан-тўғри сайлов ҳуқуқи асосида яширин овоз бериш йўли билан таъминланади. Фуқаролар ижтимоий келиб чиқиши, ижтимоий ва мулкий мавқеи, ирқий ҳамда миллий мансублиги, жинси, маълумоти, тили, динга муносабати, машғулотининг тури ва хусусиятидан қатъи назар, тенг сайлов ҳуқуқига эга. Ҳар бир фуқаронинг сайлов ҳуқуқлари суд йўли билан ҳимоя этилиши, сайлов комиссияларининг ғайриқонуний хатти-ҳаракатлари устидан судга шикоят қилиш имкониятлари ва бундай мурожаатлар тез ҳамда самарали кўриб чиқилиши кафолатланади.\nКонституция ва қонунларда мазкур муҳим сиёсий тадбирни ташкил қиладиган сайлов комиссиялари мустақиллигининг кафолатлари мустаҳкамланган. Хусусан, Ўзбекистон Республикаси Марказий сайлов комиссияси доимий фаолият юритувчи орган бўлиб, у мустақиллик, қонунийлик, коллегиаллик, ошкоралик ва адолатлилик принциплари асосида иш олиб боради.\nСайловлар адолатлилигининг кафолатлари ҳар бир номзод учун тенг имкониятлар яратишда, номзодлар сайлов кампаниясининг одил ҳамда очиқ молиялаштирилишида, овоз бериш ва овозларни санаб чиқишнинг ҳалоллигида намоён бўлади.\nБундан ташқари, сайлов кампанияси бошланишидан тортиб, овоз бериш якунлари эълон қилингунига қадар бўлган даврнинг халқаро ва миллий кузатуви қонуний асослари мустаҳкамлаб қўйилгани, кузатувчиларга кенг ҳуқуқ ҳамда ваколатлар белгилангани сайловнинг қонунийлиги, очиқлиги ва ошкоралигининг мустаҳкам кафолати ҳисобланади.\nЎзбекистон сайлов қонунчилиги демократик сайловларни ўтказишнинг умумеътироф этилган халқаро принциплари ва қоидаларига тўлиқ жавоб беради. Бунга халқаро ҳамжамият эътирофи, жумладан, мамлакатимизда аввалги сайловларда қатнашган хорижлик кузатувчилар томонидан тан олингани яққол мисолдир.


Қирғизистон Олий судининг уч нафар ҳаками жиноят иши иштирокчиларига айланди\nҚР Бош прокуратураси уч нафар ҳакамга нисбатан жиноят иши қўзғатилгани ҳақида 2 июль куни хабар қилди. Олий суд девони ва Бишкек шаҳар 1-тергов ҳибсхонасининг мансабдор шахсларига нисбатан ҳам жиноят иши қўзғатилди.\nБош прокуратура вакили Жарқиной Азиева “улар фуқаронинг конституциявий ҳуқуқларини бузиш ҳамда уни ноқонуний равишда ҳибсда сақлашда айбланаётгани”ни хабар қилди:\n-О.Т.га нисбатан жиноят иши доирасида бошқа жойга кетиб қолмаслик тўғрисидагитилхат кўринишидаги эҳтиёт чораси танланганлиги аниқланди. 2017 йил 25 август куни жиноят иши туман суди томонидан кўриб чиқилиши давомида, О.Т. судга келмагани муносабати билан, унга нисбатан эҳтиёт чораси, у ушланган пайтдан бошлаб, бир ой муддатга ҳибсга олишга ўзгартирилди. Кўрсатилган қарор иккинчи инстанция суди томонидан ўз кучида қолдирилди. Юқорида кўрсатилган қарор устидан О.Т. назорат тартибида ҚР Олий судига шикоят қилди. 2018 йил 6 апрель куни О.Т.нинг назорат тартибидаги шикояти, жиноят иши билан бирга, Олий судга келиб тушди, лекин у ерда қонунда белгиланган 15 кунлик муддат ичида кўриб чиқилмади.\nЎз навбатида, 1-тергов ҳибсхонасининг мансабдор шахслари, ўз лавозим мажбуриятларини бажармасдан, О.Т.ни озод қилмасдан, 12 кун давомида уни ноқонуний равишда ҳибсда сақлашди. Назорат тартибидаги шикоятнинг ўзи Олий суд томонидан фақат 2018 йил 14 майда, яъни О.Т. озод этилганидан сўнг кўриб чиқилди. Шундай қилиб, юқорида кўрсатилган мансабдор шахсларнинг ҳуқуққа зид ҳаракатлари натижасида О.Т.нинг эркинлик ҳуқуқи бузилган.\nШу ахборот эълон қилинганидан кейин, Бош прокуратуранинг матбуот хабарномасида О.Т. исми-шарифи остида фуқаролик фаоли, кўриш қобилияти бўйича ногирон бўлган Темирлан Ўрмуқов назарда тутилганлиги маълум бўлди. “Азатлиқ”га берган интервьюда у буни тасдиқлади, лекин бунда судьялар устидан Олий судга шикоят қилмаганини ва ўзининг ҳибсда сақлангани муносабати билан бошқа шахсларга даъвоси борлигини айтди.\n- Шунга қадар менга Бош прокуратурадан терговчи қўнғироқ қилди ва ариза ёзиш-ёзмаслигимни сўради, мен рад қилдим. Улар мени “тергов ҳибсхонасида ноқонуний сақланган” дейишаяпти. Лекин мени у ёққа ким ўтқазди? Мени у ерга Олий суд судьялари жойлаштиргани йўқ-ку. Улар мени туман судининг ноқонуний қарори билан ўтқазишди. Мен Олий суд судьяларини кўрганим йўқ. Адолат ҳаққи-ҳурмати мен буни айтишим керак. Темирлан Ўрмуқов прокуратура унинг ишидан ўз манфаатлари йўлида фойдаланаётган бўлиши мумкинлигини истисно қилмаяпти.\nТемирлан Ўрмуқов қамоққа олиш тўғрисидаги туман судининг қарори устидан унинг назорат тартибидаги шикоятини Олий суднинг Качиқ Эсенқанов, Қанибек Боқоев ва Арзибек Ақиев таркибидаги ҳайъати кўриб чиққанини қўшимча қилди. Шу муносабат билан, айнан шу судьялар жиноят иши иштирокчилари бўлиши мумкинлиги тахмин қилинмоқда. Бош прокуратурада ҳозирча судьяларнинг фамилияларини ошкор қилишмаяпти.


Сурия шимолида турклар ва курдлар ўртасида жанг кетмоқда\n15:27 / 26.04.2017\nСурия шимолидаги Африн кантони ҳудудида Туркия армияси ҳамда курд ҳарбий бўлинмалари ўртасида жанглар бошланди. Бу ҳақда курдларнинг Firat ахборот агентлиги хабар тарқатди.\nТуркия армияси сешанба куни курдларнинг артиллерияси томонидан ўққа тутилган. Шундан сўнг, турклар Рако ҳудудидаги Фирфирке қишлоғидаги курдларнинг позицияларига ҳужумга ўтган. Тўқнашувлар айни вақтда давом этмоқда.\n25 апрель куни Туркия авиацияси Суриянинг Хасеке вилоятида курдларнинг позицияларига зарба берган, натижада Сурия курдлари ўзини мудофаа қилиш кучлари (YPG) ташкилотининг (Анқара бу ташкилотни Курдистон ишчилар партиясининг Суриядаги бўлими сифатида ҳисоблайди) 20 нафар жангчиси ҳалок бўлган ҳамда 18 нафари жароҳатланганди.\nАйни вақтда YPG жангчилари америкаликлар билан ҳамкорликда ИШИД назоратидаги Раққа ва Табка шаҳарларини қамал қилиб турибди.\nШунингдек, Ироқнинг Синжар тумани ҳудудида Туркия авиацияси ҳужуми оқибатида 5 нафар курд ҳалок бўлган. Кейинроқ аниқланишича, зарба Курдистон ишчилар партиясининг позициясига эмас, турклар билан иттифоқ бўлган Курдистон демократик партияси (пешмерглар) позициясига берилганди.\nАфринда Туркия ҳарбий кампанияси қурбонлари сони айтилди


Чинакам етакчи халқ манфаатларини ўйлайди ёки Лидернинг сиёсий имижи ҳақида – HURRIYAT\nЧинакам етакчи халқ манфаатларини ўйлайди ёки Лидернинг сиёсий имижи ҳақида\n6 oy oldin Behzod 273\nКишилик жамиятининг ижтимоий-тарихий, ҳуқуқий-сиёсий жараёнларида сиёсий раҳбар-етакчи ўз мамлакати тараққиёти йўлларини ҳар жиҳатдан белгилаб беради, халқни муайян мақсад ва вазифалар атрофида бирлаштиради.\nБундан қарийб юз йил бурун жаҳон тараққиётининг ижтимоий-сиёсий бошқариш соҳасига уни таҳлилий ўрганувчи имижология илмий-назарий йўналиш кириб келди. Имиж инглизча “image” сўзидан олинган бўлиб, образ, тасвир, тасаввур маъноларини ифодалайди. У сиёсатчи, раҳбар, етакчи (лидер) ёки жамоанинг таҳлилчи (эксперт) томонидан баҳоланишини ўрганадиган янги йўналишга айланганини эътироф этиш керак. Сиёсий имиж, сиёсий фаолият билан шуғулланувчилар (сиёсий партия, жамоа ва бошқалар)нинг бошқариш ишларига бериладиган баҳо ҳамда билдириладиган фикрни англатади.\nҲозирги даврдаги талаб даражасида етакчининг сиёсий имижини муҳтарам Президент Шавкат Мирзиёев тимсолида тасаввур этиб, ўзимга ибрат тимсоли қилиб олганман. Шундай бир пайтда Ўзбекистон Республикаси Олий Мажлиси Сенати аъзоси, иқтидорли сиёсатшунос Қудратилла Рафиқовнинг “Халқ сўзи” газетасининг 2020 йил 29 августдаги “2020 – миллатни улғайтирган йил” мақоласи айнан етакчи сиёсий имижини баҳоловчи, фикр билдирувчи мезон эканлигига амин бўлдим.\nГарчи Бухорода содир бўлган шиддатли шамол, Сардоба тошқини, кейин Сўх воқеалари кетма-кет рўй берган бўлса-да, Президент қатъияти, халқ билан мулоқоти-маслаҳати ўз таъсирини кўрсатди. Фалокатга қарши курашда бутун Ўзбекистон халқи бирлашди, қўшни давлатлар ҳам қараб турмади…\nҚудратилла Рафиқов ҳам ўз вақтида сиёсий имижи тўла-тўкис, тўлиб тошган давлатимиз раҳбари шижоатини юракдан эътироф этади. Муаллиф шундай ёзади: “Очиқ айтсам, мен ўша ғала-ғовур, бутун дунёни тўзғитиб ташлаган, айтилган гап беш дақиқадан кейин аслига тўғри келмайдиган, тўғри қарорга келиш юздан бир фоизга тенг кезларда Президентни қайта кашф этдим.\nҚарийб қирқ йилга яқин ёнма-ён юриб, иш тартиби, қобилияти ва фавқулодда истеъдоди қирраларини яхши биламан, деб ўйлаганим бекор экан.\nПрезидент Мирзиёев ўша оғир дамларда, кулфат ва фалокат устимизга ёпирилиб келган дамда мен билган Шавкат Миромоновичдан юз карра кучли, матонатли ҳамда иродали, халқи учун, эли учун жонин беришга тайёр бир ёвқур афсонавий Ватан ўғлонидай кўз олдимда намоён бўлди. Албатта, бу мулоҳазаларни виждони бор, бўлаётган воқеа-ҳодисаларни кўриб турган ҳар қандай одам тан олади”. Ҳа, бу ерда ортиқча сўзнинг ўзи йўқ. Айни пайтда оқил сиёсатчи сифатида ўз имижини юксакликка кўтарди. Ўша кунлари бу жуда керак эди. Чунки донишманд сиёсатчи узоқни кўра билиши айни муддаодир.\nШу боис ҳам жамият ва давлатни бошқариш, давлатчилик, фуқаролараро муносабатларни йўлга қўйиш, тараққиётнинг стратегик мақсадларини ишлаб чиқишни ҳам рўёбга чиқариш учун етакчи сиёсий имижининг фаоллигини ошириб боради. Сиёсий имиж ушбу мақсад ва вазифаларга баҳо бериш мезони, ўлчовидир. Бундай шароитда юксак даражада сиёсий-ахлоқий фазилатларга эга бўлган етакчи халқ манфаатларига хизмат қилиши зарурлигини унутмайди! Сиёсат ахлоқни мутлақо рад этмайди.\nАхлоқий принциплар етакчи сиёсий имижи фаолиятига юксаклик, инсонийлик бахш этади. Ахлоқий жиҳатдан ночор лидернинг сиёсий имижи юқори бўлмайди. Аристотелнинг “Сиёсат идеалда ахлоқнинг тармоғидир”, деган таъкидини унутмайлик…\nЭнди миллатни улғайтирган йилга қайтайлик. Ўша оғир кунларда ишни тез ва тўғри йўлга қўйиб олишда давлатимиз раҳбари алоҳида жонбозлик кўрсатди. У жуда кўп марта Сардобада, халқ ичида бўлди. Бухорога хам ташриф буюрди. Қаерга Шавкат Миромонович бормасин, ўша ерда осойишталик ва тезкорлик билан ишни битиришга ҳамма сафарбар бўлди. Ўзбекистоннинг бундай оғир аҳволга тушганини илғаган, бундан чиқиш стратегиясини, энг муҳими, тўғри ҳамда тез самара берувчи йўлни Президентимиз топа олганидан кўпчилик, ҳатто халқаро экспертлар ўз ҳайратларини яширмади!\n“Демак, холис ва адолатли айтганда, кечмиш фалокат ҳамда фожиалар мамлакатимиз етакчиси ҳар қандай мушкул вазиятда ҳам жиловни қўлга олиб, эл-юрт оғирини енгил қилиш учун курашишга, фавқулодда ҳодисаларга зудлик билан ечим топишга қодир стратегик, прагматик сиёсатчи эканини намойиш этди”, – деди моҳир жамоат арбоби ва сиёсатчи Қудратилла Рафиқов.\nШундай қилиб, етакчи сиёсатчининг сиёсий имижи унинг ўз сўзи устидан чиқиши, берган ваъдасини бажариши, жамият манфаатларини ифодаловчи дастурлар ишлаб чиқиб, уларни ҳаётга жорий этиши билан қатъий равишда ажралиб туради. Сайловчилар билан сайловолди учрашувларида берилган ваъдалар бажарилиши лозим. Акс ҳолда, фуқаролар тез орада алданганини сезиб қолса, номзодга ишонмай қўяди. Тажриба шуни кўрсатадики, фуқаролар сиёсий етакчилардан жамиятда адолат, эзгулик ўрнатишни, осойишта ва фаровон турмушга эришиш учун чора-тадбирлар ишлаб чиқишни сўрайди.\nДарвоқе, етакчининг сиёсий имижи ушбу вазифаларнинг тўла бажарилиши пропорционал тарзда шаклланиш хусусиятига эгадир. Улар томонидан муаммоларни ўрганиш жараёни бир томондан, мамлакатда шаклланаётган сиёсатшунослик фанини бойитади, ривожлантиради, иккинчи томондан, кадрларни танлаш ва жой-жойига қўйиш технологияларини яратади.\nЕтакчининг сиёсий имижида икки муҳим элементни фарқлаш лозим. Биринчиси, унинг мазмун-моҳияти билан боғлиқ бўлиб, муайян тизимларга бирлашадиган қарашлар, қадриятлар ва туйғуларни ўз ичига олади. Бу тизимларни тавсифлаш учун ғоявий-мафкуравий ёрлиқлар ишлатилади. Жумладан, инсонга либерал ёки демократ деб тавсиф берилганда, ғоявий-мафкуравий андозаларга мувофиқ келадиган сиёсий ғоялар тўпламини, йиғиндисини тасаввур қилишимиз мумкин.\nИккинчиси, сиёсий онг ва тафаккур услуби орқали обрўга эга бўлиш (когнитив услуб), сиёсий мулоҳазалар хусусияти, тизимни идрок этиш усулидир. Уларни таҳлил қилиш жараёнида у ёки бу партия лидерининг шахси ёки ғоявий-мафкуравий нуқтаи назарига кўра, кўпроқ сиёсий ташкилотлар эълон қилган муайян мақсадлар ва қадриятлар эътиборга олинади.\nХуллас, мамлакатимиз мисолида оладиган бўлсак, етакчининг сиёсий имижи ўта юксак бўлмаганда ҳозирги янги Ўзбекистоннинг жаҳон ҳамжамиятидаги муносиб ўрнини таъминлаш ўрнига, аксинча, уни пасайтирган бўларди.\nБугунги кунда кўриб ва билиб турибмиз жаҳон саҳнида давлатимиз Раҳбарининг ҳам, Ўзбекистонимизнинг ҳам обрў-эътибори тобора юксалиб бормоқда. Бу эса табиийки, юртимиз иқтисодиётининг, маданиятининг, қўйингки, барча соҳаларнинг ривожланиб бораётгани туфайли.\nАлбатта, юртимизда ўзига яраша муаммолар ҳам йўқ эмас. Лекин узоқ йиллар давомида тўпланиб қолган ҳамма нарсани бир пасда бартараф этишнинг имкони борми? Имкони бўлганида бирорта камчилик, муаммонинг ўзи қолмаган бўлар эди. Шундай экан, ўйлаб, фикр болишига суяниб шуни ҳам тан олишимиз жоизки, дунёдаги энг ривожланган давлатларда ҳам ҳамма нарса “олам гулистон” бўлмаганидек, ҳамма ҳам “жаннат”да яшаётгани йўқ. Таъбир жоиз бўлса, сўнгги 4 йил давомида мамлакатимизда олиб борилган ишлар бир неча ўн йилликларда ҳам амалга ошмаган эди. Бу хоҳ сиёсатда бўлсин, хоҳ иқтисодиётда.\nЯнги Ўзбекистоннинг эртаси ойдин. Ҳақли равишда Учинчи ренессанс остонасидамиз десак, сира муболаға бўлмас.\nPrevious Тарих бугуннинг хизматида ёки учинчи Ренессанс пойдеворини яратиш мўъжизаси\nNext Ватанни кўкракка уриб севмайдилар


17:37 06 Февраля 2020\nНаманган спорт мактаби тарбияланувчиси, халқаро тоифадаги спорт устаси Шукуржон Раҳимов профессионал боксдаги фаолиятини муваффақиятли бошлади.\nКуни кеча Россия Федерациясининг Калининград шаҳрида ташкил этилган бокс оқшомида 58,9 килограмм вазн тоифасида рингга чиққан ватандошимиз дебют жангини Жанубий Африка Республикаси вакили Рипфумело Чиквамбанага қарши ўтказди.\nАфрикалик чарм қўлқоп устаси ҳозирга қадар профессионал бокснинг WBO йўналишида тўққиз марта рингга кўтарилиб, шундан олтитасини ғалаба билан якунлаган эди. Бу борада рақиб руҳий устунликка эга бўлсада, Шукуржон олти раунд тўлиқ давом этган жангда ҳакамлар бир овоздан наманганлик боксчининг яққол ғалабасини қайд этдилар.\nРоссиянинг жаҳонга машҳур “Патриот” промоуторлик ширкати билан уч йил муддатга шартнома имзолаган Шукуржон Раҳимовнинг катта боксдаги қадамлари қутлуғ келди. Ҳозирда маҳоратли мураббий Эдуард Кравцов қўл остида шуғулланаётган боксчимиз “профи-ринг”да навбатдаги жангини 28 февраль куни Россиянинг Краснодар ўлкасида ўтказишини маълум қилди.\nМаълумот ўрнида, 1996 йилда туғилган Шукуржон Раҳимов бокс сир-асрорларини Наманган Олимпия захиралари коллежида (ҳозирги Наманган шаҳар ихтисослаштирилган Олимпия захиралари мактаб-интернати) устоз-мураббийлари Ўзбекистонда хизмат кўрсатган спорт устози Лочин Қўчқоров ва Акрамжон Дадабоевлардан ўрганган. Кейинчалик у таҳсилни Наманган давлат университетида давом эттирди. Олийгоҳни тамомлаганидан кейин Шукуржон айни вақтда Наманган шаҳар ихтисослаштирилган Олимпия захиралари мактаб-интернатида мураббий сифатида фаолият юритмоқда. Ўзбекистон чемпионатлари ва халқаро турнирларда ғолиб-совриндорлар бўлган Шукуржон 2019 йил июль ойида Таиланднинг Бангкок шаҳри мезбонлик қилган Осиё чемпионатида бронза медалини қўлга киритган.


20 январ 2018, Тошкент вақти: 11:43\nЎзбекистон президенти Ислом Каримов Қирғизистон президенти Алмазбек Атамбаев билан Тошкентда ўтган ШҲТ саммити доирасида учрашмоқда.\nҚирғизистонда Ўзбекистоннни чорак аср асрдан кўпроқ башқариб келган Ислом Каримовга нисбатан турлича муносабат билдирилмоқда.\n“Ата Мекен” партияси раиси, парламент депутати Ўмурбек Текебаев Ислом Каримовни қўшни давлатлар билан дўстона муносабатларни ўрната олмаган президент сифатида талқин қилади:\n- Ислом Каримов қўшни давлатлар билан ё дўст, ё душман бўлмаган тушунарсиз бир муносабатларни ўрнатди. Бунинг оқибатида чегара ва бошқа масалалар бўйича мунтазам жанжалли вазиятлар юзага келди. У изоляция сиёсатини олиб борди, десак бўлади. Ўз қобиғига ўзи ўралиб, қўшнилар билан муносабатларни яхшиламади. Минтақавий даражада интеграциялашув жараёни лидерлигини Каримов шубҳасиз равишда Қозоғистон президенти Назарбоевга олдириб юборди.Бу ҳолатни у ўзининг шахсий мағлубияти сифатида қабул қилиб, шахсий арази туфайли кўп минтақавий жараёнларга аралашмасдан, ўзини четга олиб турди, -деди Ўмурбек Текебаев.\nИслом Каримов ҳақида “Ўзбекистон президенти диктатор бўлишга қарамай, мамлакат иқтисодиётини ривожлантириб, 30 миллиондан ортиқ аҳолиси бор давлатда барқарорликни сақлаб турди”, деб фикр билдирувчилар ҳам бор. Улардан бири Қирғизистоннинг собиқ Бош вазири Амангелди Муралиевдир.\nМуралиев 1999-2000 йилларда Бош вазир сифатида Ислом Каримов билан халқаро ва икки томонлама учрашувларда мулоқот қилиб турган. Унга кўра, мустақилликнинг дастлабки беш йилида Ўзбекистон ва Қирғизистон муносабатлари жуда дўстона ва самиймий бўлган. Беш йилдан сўнг эса алоқлар ёмонлаша бошлаган.\n- Акаев президент бўлиб турганида Ўзбекистон билан дастлабки беш йилда муносабатлар жуда илиқ бўлган, кейин совиб кетган. Чунки Каримов билан тил топишиш, бирон нарса устида муросага келиш жуда қийин эди. Асосан ГЭСларни қуриш, сув бўлиштириш ва чегара масалаларида Ўзбекистон билан зиддиятлар юзага келди. Бу масалаларни дипломатия йўли билан ҳал қилиш лозим эди. Лекин ўша пайтда бизнинг дипломатиямиз жуда заиф даражада эди, -деди Амангелди Муралиев.\nБугунги кунда ҳам Ўзбекистон-Қирғизистон алоқаларини кўнгилдагидек, деб бўлмайди. Икки давлат ўртасидаги савдо-иқтисодий ва маданий алоқалар деярли йўқ бўлиб қолди. Ўзбекистон жорий йил мартида баҳсли бўлиб турган Чаласарт ҳудудига ҳарбий техника ва аскар, август ойида эса Унгартепа ҳудудига милиция десантини киритгани ортидан бу муносабатлар янада совуқлашди.\nҚирғизистон собиқ ташқи ишлар вазири Аликбек Жекшенқулов икки давлат ўртасидаги муносабатларнинг бу даражада совуқлашувида фақат Ислом Каримовни айблаш нотўғри бўлар эди, деб фикр билдирди.\n-Каримов нафақат Марказий Осиёда, балки МДҲда ҳам катта таъсир кучига эга бўлган президентлардан бири. Уни миллий манфаатни бошқа манфаатлардан баландроқ қўйган сиёсатчи сифатида баҳолайман. Каримовни у ёки бу вазият учун айбдор қилиш нотўғри бўлар эди. Ўзбекистон билан муносабатларимиз ёмонлашувида Қирғизистон йўл қўйган хатолар ҳам бор, -деди Аликбек Жекшенкулов.\nҚирғизистонлшик таниқли сиёсатчи Равшан Жээнбеков эса Каримов Ўзбекистонда ёпиқ жамиятни шакллантирди, шунинг учун ундан кейин келадиган президент ҳам мана шу сиёсатни давом эттиради, деб ҳисоблайди:\n-Ўзбекистон жуда ёпиқ мамлакат, ёпиқ жамият бўлиб ҳисобланади. Шунинг учун Каримовдан кейин ҳокимиятга бошқа одам келган тақдирда ҳам системада демократик ўзгаришлар бўлади, жамият ҳукумат бошқарувида бевосита ва билвосита фаол иштирок этади, деб айтиш қийин. Каримов шакллантириб кетган тузим қолаверади ва мана шу тузимни қўллаган одам унинг ўрнига келади, - деди Равшан Жээнбеков.


Муниса Ризаеванинг онаси қизининг нима сабабдан ҳалигача турмуш қурмаётгани ҳақида гапирди (видео) - Daryo\n14:35, 16.07.2021 86023\nМуниса Ризаеванинг онаси қизининг нима сабабдан ҳалигача турмуш қурмаётгани ҳақида гапирди (видео)\nХонанда Муниса Ризаеванинг онаси Дилором Ризаева «Кунутун Тв» YouTube-каналига интервью берди. Интервьюда Дилором Ризаева қизи Мунисанинг ҳалигача оила қурмаётгани ҳақида ҳам гапириб ўтди.\n«Муниса иккита олий маълумотли қиз. Шундай даражага эришган қиз. Совчилар келишади Қашқадарёдан, Сурхондарёдан. Олий маълумоти йўқ. Мен ёмон демайман уларни. Яхши-яхши оилалардан келишади. Лекин маълумот, илм даражаси ҳар хил. Муниса ‘Ойи, бу инсон менга қизиқ эмас, турмуш ўртоғим мендан ақллироқ бўлиши керак. Мен ишимда лидерман, лекин турмушда ҳам лидер бўлишни истамайман’, дейди. Яқинда битта яхши оиладан совчи келди. Муниса танишиб, гаплашиб юрди. Бироз вақтдан сўнг ‘Муниса қўшиқ айтмасин, саҳнани ташласин’, дейишди. Ваҳоланки, улар совчи бўлиб келишаётганида билишган-ку, қаерга келаётганини. Муниса уларга ҳам рад жавобини берди», — дейди Дилором Ризаева.\nШунингдек, хонанданинг онаси Муниса турмушга чиқмоқчи бўлган йигитларга қўйиладиган талабларни ҳам санаб ўтди.\n«Биринчи ўринда олий маълумотли бўлиши керак. ‘Агар олий маълумоти бўлмаса, кўришмайман ҳам, гаплашмайман ҳам’, дейди Муниса. Иккинчидан, маълумоти бор, шу ёшгача нимага эришгани муҳим. Чунки Мунисанинг ўзи 34 ёшда, унга уйланмоқчи бўлган йигитлар камида 34 ёки 35 ёшда бўлиши керак», — дейди Мунисанинг онаси.\nЖурналист Нилуфар Сотиболдиева Дилором Ризаевадан «Ўзбекчиликда 34-35 ёшгача турмуш қурмаган йигитлар жуда кам. Муниса Ризаевага уйланмоқчи бўлган йигит турмуш қурмаган бўлиши керакми?», — деб сўради.\n«Ҳаётда ҳар хил вазият бўлиши мумкин. Оила қуриб, ажрашган бўлса, Муниса ундан фарзандлари ҳақида сўрайди. Агарда эркак ‘Болаларим онаси билан қолган. Мен уларга қарамайман, ёрдам бермайман’, деб жавоб берса, Муниса бундай инсонга ҳам рад жавобини беради. Чунки оила қуриб, фарзандли бўлган эркак фарзандлари тақдирига масъул», — дейди Дилором Ризаева.\n«Тўй бошлаб қўйдик». Муниса Ризаева турмушга чиқаётганини маълум қилди (видео)\n23:45 Бугун 1244\n23:22 Бугун 2001\n23:09 Бугун 2900\n23:01 Бугун 3362\n07:17, 25.09.2021 117261\n22:37, 24.09.2021 66046\n08:02 Бугун 60329


Ўзбекистонлик Марадона “Бухоро”га қарши шиддатли баҳсда ғалаба қозониш осон бўлмаганини айтди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбекистонлик Марадона “Бухоро”га қарши шиддатли баҳсда ғалаба қозониш осон бўлмаганини айтди\t09:16, 18 ноябрь 2016\tОлий Лиганинг 29-турида “Машъал” жамоаси ўз уйида “Бухоро”ни 2:0 ҳисобида мағлуб этди. Ўйиндан сўнг муборакликлар вакили Марадона Сафаров ўйин ҳақидаги фикрларини билдириб ўтди.\n– Бугун жуда чиройли ғалабани қўлга киритдик, аммо шундай шиддатли ва муросасиз баҳсда ғалаба қозониш осон бўлмади. Бугунги ғалаба сўзсиз мубораклик мухлисларимизники. Улар бизни барча баҳсларда қўллаб-қувватлаб туришди, шундай экан бу ғалабамиз эгаси улардир.\nИстардимки жамоамиз ва мухлисларимиз юзидаги бугунгидек қувонч ҳеч қачон тарк этмасин. Қўлимни кўксимга қўйиб мубораклик мухлисларимизга таъзим қилиб қоламан, деди - “Машъал” жамоаси ҳужумчиси Марадона Сафаров.


Бадандаги тукларни олиш ҳукми? 07.05.2017\nАссалому алайкум! Инсон баданидаги қандай тукларни олиши мумкин. Баъзи манбаларда аврат жойларидаги тукларни олиш шартлиги, бошқаларида қош териш Аллоҳнинг лаънатига сабаб бўлиши айтилган. Шу хусусда тўхталиб ўтсангиз!\nВа алайкум ассалом. “Аллоҳнинг лаънати бўлиши” ҳақидаги гап юзи ва қошидаги тукларни терувчилар (шунингдек, тердирувчилар) ҳақида айтилган. Жумладан, Ибн Аббос розияллоҳу анҳудан қилинган ривоятда қоши ва юзидаги тукларни мўйчинак билан терувчи ва тердирувчи аёлларга лаънат бўлиши айтилган. Бу ривоятни Бухорий ва Муслим нақл қилишган.\nИнсон танасининг айрим қисмларидаги туклар доим олиб турилади. Масалан, аврат жойларидаги туклар узоғи билан қирқ кунда олинади. Ҳар ойда олинса, яхши. Қўлтиқ ости туклари ҳар ҳафтада олиниши афзал. Соч олиниши мумкин. Мўйлаб қистартирилади. Хуллас, ривоятда келган лаънат бўлиши ҳақидаги таҳдид қошини тердирувчи, юзидаги тукларни олдирувчиларга, сунъий гўзалликка ҳаракат қилувчиларга тааллуқли. Бироқ, олиниши буюрилган тукларни ўз вақтида олмаслик ҳам маъқул эмас.\nИнсоннинг фитрий ишлари сирасига аврат жойларидаги ва қўлтиқдаги тукларни қириш (кетказиш) киради. Шунингдек, мўйлаб қисқартирилади. Уни қириш ҳам мумкин. Бундан бошқа тукларни олиш ҳақида амр келмаган, адашмасам. Жумладан, қўл ва оёқдаги тукларни олиш шарт эмас. Юздаги тукларни олиш ва қошларни теришдан қайтарилгани юқорида айтиб ўтилди.\nАгар аёлнинг юзидан соқол ёки мўйлаб чиқса, жумҳур уламолар наздида, ўша тукларни олиб ташлаш мустаҳабдир. Баъзилар бу иш эрининг рухсати билангина қилинишини айтишган.\nЖумҳур уламолар аёл қўли, оёғи, қорни ва баданининг бошқа жойларидаги тукларни олиши мумкинлигига иттифоқ қилишган. Валлоҳу аълам!\n26.5.2018 62 Батафсил\n26.5.2018 59 Батафсил


Нефть маҳсулотлари ишлаб чиқарувчи яширин цех фош этилди\nЮртимизда нефть ва нефть маҳсулотларига бўлган эҳтиёж тобора ошиб бораётган бир даврда, халқнинг ризқини кесиб, ўз нафсини қондириш мақсадида борини ҳам талон-тарож қилаётганларнинг бундай хатти-ҳаракати ҳеч қандай қуюшқонга сиғмайди. Фуқаролар Фурқат Файзиев, Халимжон Матхолиқов ва Қаюмжон Боқиевлар ҳам шундайлар тоифасидан бўлиб чиқди. Улар “Андижоннефть” АЖда линия назоратчиси Зоиржон Маматқуловни пул билан бошини айлантириб, 1 млн. сўм эвазига ундан қаттиқ сир тутиладиган “Андижон-Асака-ФНҚИЗ” нефть қувури линияси қаердан ўтганини билиб олишади.\n"Халқ сўзи онлайн"нинг ёзишича, шундан сўнг, ҳуқуқбузарлар Қува тумани Баҳор МФЙ ҳудудидан оқиб ўтадиган қора олтинни ўғирлаш бўйича режа тузишга киришадилар. Шу мақсадда Тошлоқ тумани Яккавут МФЙ, Беруний кўчаси, 282-уйда яшовчи Нодирбек Мелибоев ва Бобирбек Неъматовлар билан жиноий тил бириктириб, уларнинг хонадонида нефть маҳсулотларини ишлаб чиқарадиган яширин цехни ташкил қилиш ишларини бошлаб юборадилар. Маълумотларга кўра, ўтган вақт мобайнида бу ерда қўлбола усулда металлдан тайёрланган ускунада 1,120 литр нефть хом ашёсини қайнатиш орқали 490 литр мазут ва 100 литр солярка тайёрланган.\nНефтни қайта ишлаш корхоналарида хавфсизликни таъминлашнинг ўз тартиб-қоидалари бор, чунки олов билан ўйнашиш яхшиликка олиб келамайди. Бироқ, яширин цехдаги аҳвол кўриб турганингиздек хавфсизлик қоидаларига умуман зид. Бу ерда истлаган маҳалда жиддий ҳалокат юз бериши ва бундан нафақат цехдаги ишчилар, балки қўшни хонадонда яшовчиларга ҳам катта талофат етиши мумкин эди.\nЯхшиямки, орамизда зийрак ва бефарқ бўлмаган одамлар кўп. Полиэтилен қопларда ўғирланаётган нефтьни ташиш учун ижарага олинган транспорт воситасининг эгаси ушбу кимсаларнинг қинғир ишларидан хабар топгач, ҳуқуқ-тартибот идораларига мурожаат қилади.\nҲолат юзасидан Бош прокуратура ҳузуридаги Иқтисодий жиноятларга қарши курашиш департаменти Фарғона вилояти бошқармаси ҳамда ДХХ Фарғона вилоят бошқармаси ходимлари томонидан тезкор тадбир ўтказилиб, ушбу жиноий гуруҳнинг ноқонуний фаолияти фош этилди.\nҲуқуқбузарлар далилий ашёлар билан қўлга олинди. Ҳозирда уларга нисбатан ЎзР ЖКнинг тегишли моддалари билан жиноят иши қўзғатилиб, тергов ҳаракатлари олиб борилмоқда.\nКиритилди: 12:18 06.12.2018. Ўқилди: 615 марта. Фикрлар сони: 0 та.


Бунёдкорлик лойиҳаларидан асосий мақсад – иш ўринлари – Қонунчилик муаммолари институти\nБунёдкорлик лойиҳаларидан асосий мақсад – иш ўринлари\nЯнги Ўзбекистон кўчаси пойтахтимизнинг муҳим йўлларидан бирига айланиб бормоқда. Охирги йилларда у ерда янги боғ, кўприк, университет барпо этилди. Энди бу кўча бўйида 610 гектар майдонда уй-жойлар, меҳмонхоналар, кинотеатр, ресторанлардан иборат замонавий мажмуалар қуриш режалаштирилган.\nДавлат раҳбари аввало мазкур лойиҳа макетини кўздан кечирди.\nПрезидентимиз лойиҳани маъқуллаб, уйларни энергиятежамкор қилиб қуриш, иссиқ ва совуқда мўътадил бўлишини таъминлаш бўйича тавсиялар берди. Иш ўринларини кўпайтиришга алоҳида эътибор қаратиш зарурлиги таъкидланди.\n– Энг муҳими – халқимизга муносиб яшаш шароити ва иш ўринлари яратиш, – деди давлатимиз раҳбари.\nШунингдек, ушбу кўчада жойлашган «Тошкент-Шарқий» аэропорти инфратузилмасини ривожлантириш, йўловчилар учун замонавий шароитлар яратиш чоралари ҳам белгиланди.\n30 январь куни ўтказилган тақдимотда маҳалла марказлари барпо этиш лойиҳаси кўриб чиқилган эди. Бу гал Президент кўрсатмалари асосида қайта ишланган лойиҳа тақдимот қилинди.\nУнга кўра, бундай марказларда стадион, ўйин майдончалари, кутубхона, компьютерхона, ошхона, ҳаммом ва бошқалар бўлади.\n– Ёшлар ўрганган, инфратузилма борган жойларни танлаш керак. Маҳалла идорасини ҳам шу ерга жойлаштириш мумкин. Шунда бу жойлар маданият ва маърифат ўчоғи бўлади. Бу марказларда миллий ўзлигимиз намоён бўлиши керак, – деди Шавкат Мирзиёев.\nТақдимотда Олимпия шаҳарчаси объектлари қийматини оптималлаштириш чоралари ҳақида маълумот берилди. Мутахассислар билан муҳокама асосида, мазкур шаҳарча лойиҳаси тасдиқланди. Уни сифатли қилиб қуриш зарурлиги таъкидланди.\n– Бу мажмуа халқимизга, ёшларимизга мулк бўлиб қолади. Шунинг учун биринчи ўринда сифат, – деди Президентимиз.\nБарча бунёдкорлик ишларини умумий бир жиҳат – иш ўринлари ташкил этиш мақсади бирлаштириб туради. Чунки бу иншоотларни қуриш ҳамда кейинчалик ишлатиш жараёнида минглаб ватандошлармиз иш билан таъминланади.\nКиберхавфсизлик – глобал масала\nХотин-қизларни банк соҳасида қўллаб-қувватлашга доир масалалар муҳокама қилинди


Ўқувчини алдаб тарбиялаб бўлмайди – HURRIYAT\nЎқувчини алдаб тарбиялаб бўлмайди\n1 yil oldin Behzod 231\nМамлакатимизда таълим тизимини ислоҳ қилиш, ўқувчи-ёшларнинг замон талаблари асосида билим олишларини таъминлаш, она тилимиз баробарида хориж тилларини ўрганиб, дунёни забт этиш давлатимиз томонидан бош мақсад қилиб белгиланган. Самарқанд вилояти, Ургут тумани Халқ таълими бўлими мудири вазифасини бажарувчи, Олий Мажлис Қонунчилик палатаси депутатлигига Ўзбекистон Либерал демократик партияси номзоди Ғайрат Абдиев билан суҳбатимиз айнан туманда таълим соҳасида олиб борилаётган ишлар ҳамда сайловолди дастури хусусида бўлди.\n— Аввало, бугунги кун кечаги даврдан тубдан фарқ қилади. Бугунги ўқувчи ички қобиқдан чиқиб, ташқи дунё билан юзма-юз мулоқот қилаяпти, халқаро миқёсда содир бўлаётган глобал ўзгаришлардан хабардор авлод ҳисобланади. Айтингчи, сиз бевосита раҳбарлик вазифасини бажараётган Ургут туманидаги таълим тизимида қандай янгиланишлар бор, устозлар ва ўқувчилар ўртасидаги “Устоз-шогирд” анъанасига риоя қилинаяптими? Дарслар глобаллашув жараёнига мосми?\n— Ургут азалдан илм аҳли маскани бўлиб келган, ҳозирги кунда ҳам юртимиздаги нуфузли илм даргоҳларида, зиё масканларида фаолият олиб бораётган ургутлик олимлар талайгина. Барибир ҳар қандай илм қонда бўлмаса авлодга юқмайди. Таълим-тарбия оиладан бошланиши тўғри, аммо ўзинг яшаб турган масканда эл назаридаги ўрнак бўлгулик инсонлар борлиги ҳам ўқувчида ички иштиёқни уйғотади. Уларга ўхшагиси келади, ўқийди, изланади.\nСаволингизга келсак, ҳақиқатан бугун кечаги кунги дарс ўтиш услуби билан ўқувчини алдаб, тарбиялаб бўлмайди. Замонга қараб таълимга янгича ёндашишни давр талаб этаяпти. Биз, биринчи навбатда, ўрта умумтаълим мактабларимизда қотиб қолган, қолипдаги эскирган дарс соатларини бир мунча такомиллаштирдик. Бунинг учун, ҳар бир мактабнинг ички тузилмаси ўрганиб чиқилди. Янгиликни хушламайдиган, дарс соатларида амалий ўқув қуролларидан фойдаланмайдиган, ўзининг устида ишлашга хоҳиши бўлмаган раҳбарлар фаолиятига кескин баҳо берилди.\nШу тариқа, 2019 йилнинг февраль ойига қадар, яъни 2018 йилнинг ноябридан ўтган 4 ойда тумандаги ўрта умумтаълим мактабларига 63 марта услубий ёрдамлар кўрсатилди. Шунингдек, янгиланишга интилмаган 6 нафар мактаб директори, 7 нафар ўқув, 5 нафар маънавий-маърифий, 17 нафар хўжалик ишлари бўйича директор ўринбосарлари ўз лавозимидан олинди.\n— Албатта, ҳар бир дарс ўқувчининг қизиқишига қараб ўтилиши керак. Дейлик, адабиёт дарсида Алишер Навоий ғазалиёти ҳақида ўқувчига тушунча берилар экан, улуғ шоир яшаган давр ҳақида, яъни маданий ҳаёт, давлат бошқаруви, туркий тил шевалари, атамалар борасида етарлича айтилса ўқувчида ғазал ҳақида тушунча пайдо бўлади, англаш қобилияти уйғонади. Ёки физик Исаак Ньютон олманинг бошига тушиши билан бутун олам тортишиш қонунини яратмаган, бу бир сабаб холос.\nСоциализмдан қолган бу фалсафага ҳозирги ўқувчи ишонмайди. И.Ньютон ўзи ким эди? Тортишиш қонунини яратгунча нима иш билан машғул бўлган? Унинг олиб борган тажрибалари ҳақида, албатта, айтиб ўтилиши керак, назаримда. Айтингчи, дарслар қандай ўтилаяпти?\n— Тўғри, ҳозирда туманда фаолият кўрсатаётган 778 нафар ўрта-махсус маълумотли ўқитувчиларнинг 119 нафари олий таълим муассасаларида сиртдан ўқимоқда. Қолганларининг ҳам олий маълумотли бўлиши режамизда бор. Албатта, маълумот олий бўлгани билан қўшимча фанларни ўзлаштирмаган ўқитувчи мукаммал дарс ўтолмайди. Шунинг учун, уларнинг билимларини ошириб бориш лойиҳаси ишланган бўлиб, етук олимларни жалб қилган ҳолда малака ошириш курслари ташкил қилмоқчимиз.\nМен ўйлайманки, ўқитувчидан талаб қилишдан олдин шароит яратиш лозим бўлади. Бу борада тумандаги ўрта умумтаълим мактабларини замонавий технологиялар билан таъминлаш, амалиёт дарсларини жиҳозланган синфхоналарда ўтилишини ташкил этиш учун моддий-техника базасини яхшилаш мақсадида маҳаллий ва инвестиция маблағлари асосида мавжуд мактабларни капитал таъмирлаш, янгисини қуриш учун биргина 2019 йилда 11 495 миллион сўмлик маблағ сарфланди.\nМақсадимиз ҳам туманимиздаги ҳар бир ўқитувчи ўз ўқувчисини баркамол қилиб вояга етказсин, ўқувчининг мактабда олган билими мустаҳкам бўлса, ҳар қандай олий ўқув юртига кириш имтиҳонларини аълога топширади.\n— Ўзбекистон янгиланиш, юксалиш босқичида турган бир паллада мамлакатимиз ҳаётида муҳим воқеа — 22 декабрда бўлиб ўтадиган Олий Мажлис Қонунчилик палатаси депутатлигига ЎзЛиДеПдан номзод экансиз. Албатта, ўз дастурингиз ҳам бор, сиз депутат бўлсангиз юртнинг тараққий топиши, аҳолининг фаровон турмуш кечириши йўлида қандай мақсадларни сайлов олди дастурингизга киритгансиз?\n— Ўзбекистонимизнинг келажакда бунданда қудратли, очиқ ва рақобатбардош бўлиши йўналишида дастур ишлаб чиққанмиз. Партиямизнинг ҳам асосий мақсади, қатъий позицияси амалда ишлайдиган қонунлар тарафдорлиги, қонуности ҳужжатлар билан умуммажбурий нормалар белгилашга чек қўйишдир. Биз халқ вакиллик органларининг фуқаролар учун очиқлигини қўллаймиз, “Электрон парламент”, “Электрон Халқ кенгаши депутатлари” сингари тизимни ҳаётга изчил татбиқ этиш тарафдоримиз.\nЯнги Ўзбекистон — қонун ва адолат устуворлиги тамойилларига амал қиладиган мамлакат. Шундай экан, коррупцияни бутунлай тугатиш, “Тоза қўллар” сиёсатини маъқуллаш бурчимиз.\nТадбиркорликка тўсқинлик — давлат сиёсатига тўсқинлик, деб тушунамиз. Кучли ва фаровон жамият қуришда рақобатбардошликка эришиш муҳим ҳисобланади. Бунда ҳар бир тадбиркорнинг эркин фаолиятига йўл очиш, импорт ва экспорт салоҳиятини ошириш мақсадга эришишнинг энг долзарб йўлидир. Уларнинг ўсиш ва ривожланишига қўйилган ҳар қандай тўсиқ жамиятдаги барқарорликка путур етказади.\nЭнг муҳими, бизнес юритишнинг истиқболли халқаси мустаҳкам бўлса, келажаги ишончли бўлади. Тадбиркорлик соҳасини тартибга солувчи юзлаб қонун ҳужжатлари имзоланган, эндиликда “Тадбиркорлик кодекси”ни ишлаб чиқишда камарбаста бўлиш ҳам асосий мақсадларимиздан бири ҳисобланади.\nМен ўйлайманки, 2020-2025 йилларда республикада хизмат кўрсатиш соҳасини ривожлантириш концепциясини ишлаб чиқиш вақти келди. Шу маънода, туманимизни дунё туризм марказига айлантириш, жаҳондаги энг илғор туристик шаҳарлар қаторига олиб чиқиш ҳам ҳаракат дастуримизга киритилган.\nҚачонки, инсон мақсад сари интилар экан, йўлда учрайдиган баланд-пастликлардан ҳайиқмасдан, олға ҳаракат қилиши, албатта, кўзлаган манзилига етиб боришида тиргак вазифасини бажаради.\nБетакрор юртимиз, меҳнаткаш халқимизга садоқат билан хизмат қилиш ҳар биримиз учун муқаддас бурч, юксак шарафдир.\nУбайдулла Хўжаниёзов cуҳбатлашди.\nNext Иброҳим Абдураҳмонов: инновация — барча соҳа учун бирдек зарур\n22 soat oldin Behzod 26\n22 soat oldin Behzod 23\n22 soat oldin Behzod 28\n22 soat oldin Behzod 30


Home icon Бош саҳифа»Ўзбек адабиёти»Мумтоз адабиёт»Мутриб Хонахаробий (1865-1925)\nМутриб Хонахаробий (тахаллуси; асл исми Муҳаммад Ҳасан Ҳожи Табиб ўғли), (1865-Хива-1925) – шоир. Хивадаги Муҳаммад Аминхон мадрасасияа таҳсил олган. Мақомчи-бастакор сифатида ҳам машҳур бўлган (Мутриб—созанда, тахаллуси шундан). Мутриб Хонахаробийнинг серқирра иқтидорини юқори баҳолаган Феруз уни саройга жалб этиб, девонбегилик вазифасига тайинлаган. Бу йилларда Мутриб Хонахаробий ёзган ғазал ва мухаммаслар кўплаб баёз-мажмуалардан ўрин олган, жумладан, Табибий тузган иккала тазкирада шоир асарларидан кўплаб намуналар учрайди. Мутриб Хонахаробий 20-асрнинг 20-йилларида сарой тугатилгач, Хоразмда пайдо бўлган маҳаллий матбуотда фаол иштирок этади, «Хоразм хабарлари», «Инқилоб қуёши» газеталарида адабий ходим лавозимида хизмат қилади. Илк шеърларини 1890 йилда ёза бошлаган. Унинг баёз, девон ва мажмуалар орқали 14 минг мисрага яқин ғазал, мухаммас, мусаддас, қасидалардан иборат адабий мероси етиб келган.\nМутриб Хонахаробий меросининг асосий қисми 1909 йилда Муҳаммад Шариф ибн Муҳаммад Ёқуб — Ҳаррот тартиб берган девон (300 саҳифа)да жамланган. Ўзбекистон Фанлар Академияси Шарқшунослик институти фондида 2 кичик девони (инв. №903, 906) сақланади. Лаффасийнинг Феруз давридаги хоразмлик ижодкорларга бағишланган тазкирасида М.Х.нинг «Шоҳ Комрон» шеърий асари борлиги хақида маълумот берилган.


ЎзА - “Эй дўст ёхуд Азимнома” номли китоб нашр этилди\n07.11.2018 17:55 Чоп этиш версияси\n“Эй дўст ёхуд Азимнома” номли китоб нашр этилди\nТўлдирилган ва қайта ишланган мазкур тўртинчи нашрдан шеърий қайирмалар, насрий қайирмалар ўрин олган.\nЭЙ ДЎСТ (Шеърий қайирмалар)\nТангрим Одам Атони одам яратди,\nМомо Ҳавони унга ҳамдам яратди.\nО, аслида, ақлу куч эгасини\nИшқу илҳом билан кўркам яратди.\n“Отам қариб қолди, тан-жони малол...” –\nБир фарзанд қошимда турибди беҳол.\nМен дедим: “Тез боргил, тан қариса-да,\nАқли қаримайди, суҳбатини ол!”\nЮксак тоғлар қори мангу эримас,\nБулоқларнинг суви зинҳор қуримас.\nЗироат ободдир, боғ-роғлар барпо,\nҲар ёнда тириклик – зийнат хосу мос!\nКўз бердинг, оламнинг кўрдим суратин,\nАқл ато этдинг, очдим сийратин.\nТил бердинг ва лекин у шунча ожиз –\nШарҳи йўқдир ҳамон кўнгил ҳайратин!\nЭЙ ДЎСТ (Насрий қайирмалар)\nОлам – ҳикмат китоби. Ўқиб ва уқиб яша.\nОлам тақдири – одам тақдири.\nВатаним тоғида ётган тошнинг ҳам тарихи бор. Фақат унинг тилини уқмоқ лозим.\nВатан тандир. Нон-тузин унутганлар кўр бўлади!\nЭнг буюк жасорат Ватан тақдири йўлида қилинган жасоратдир.\nВатан камолоти учун амалий фаолият ватанпарварликдир.\nЗамин абадий эмас, заминмонанд маконлар абадий. Инсон абадий эмас, инсоният абадий.\nҚайирма – мустақил жанр\nКейинги йилларда адабиётда, хусусан, шеъриятда янгилик яратишга, яъни ҳар хил услуб ва шаклларни янгилашга бўлган интилиш кучайди. Бундай қизиқиш нафақат ёш қаламкашлар, балки бир қадар суяги қотган ижодкорлар орасида ҳам яққол кўзга ташланмоқда. Мен, айниқса, атоқли шоиримиз Азим Суюннинг бу борадаги изланишларини алоҳида таъкидлашни истардим.\nАзим Суюннинг қайрилмаларини кўпдан буён кузатиб келаман. Бу қайрилмалар Шарқ мумтоз шеърияти уммонидан “сув ичаётгани”, яъни Умар Хайём, Саъдий Шерозий, Аҳмад Яссавий, Алишер Навоий, Бобур каби улуғ донишмандларимиз асарларидаги донолик, теранлик, ихчамлик, лўндалий каби фазилатларга эшлиги, айни пайтда, энг қадимий даврларда тоғ-тошларга ўйиб ёзилган битиклардек аниқлиги билангина эмас, балки шаклдаги янгилиги билан ҳам эътиборга лойиқдир.\nБиз рубоий, туюқ, фард деган жанрларни билар эдик. Менимча, буларнинг қаторига “қайирма” ҳам алоҳида жанр бўлиб қўшилади. Чунки Азим Суюннинг ғайрати ва меҳнати билан “қайирма” ҳам мустақил жанр хусусиятларига эга бўлади. “Эй дўст” деган сатр мурожаатдангина иборат эмас. У турли ўринларда турлича оҳанг ва маъно касб этмоқда. Тўртликни маъно ва шакл жиҳатидан янгиламоқда. Шу билан Шарқда минг йиллардан бери ўзгартириб бўлмайдигандай туюлган тўртлик, энг муҳими, янгича руҳда кўринмоқда.\nШоиримизнинг бу янгилиги адабиётда албатта эътироф этилади. Азим Суюнга эргашиб бу йўлни давом эттиришга бел боғлайдиганлар ҳам чиқишига шубҳа қилмайман.\n2003 йил “Тафаккур” журнали


Home icon Бош саҳифа»Ўзбек адабиёти»Ўзбек адабиёти тарихи»Аҳмад Югнакий\nХ-ХII асрлар адабиётимизда юксалиш даври бўлди. Туркий тилда асарлар яратилди. Қорахонийлар даврида бу нарса яна ҳам яққолроқ намоён бўлди. Панднома руҳдаги асарлар юзага келди. Аҳмад Югнакий ҳам ана шу даврга мансуб шоирлардан бири. Унинг асари эса дидактик характерда.\nАҳмад Югнакийнинг истеъдодли шоир ва мураббий, донишманд инсонлиги қайд этилади. Адиб Аҳмад ҳақида оз маълумот сақланиб қолган. Унинг ҳаёт йўллари, турмуши ҳақида етарли маълумотга эга эмасмиз. Шу сабаб ҳам ҳозирги кунда адибнинг яшаган даври масаласида олимларимиз ўртасида илмий баҳслар давом этмоқда. Шу пайтгача унинг яшаган даври ХII аср деб келинарди. Фитрат, Н.Маллаев, Қ.Маҳмудов, И.Ҳаққулов, Б.Тўхлиев, Ҳ.Болтабоев каби қатор олимларимиз ана шу фикр тарафдори. Проф. М.Имомназаров ЎзАС газетасида /1998 йил/ И.Ҳаққулов, Қ.Маҳмудов ва бошқалар билан баҳсга киришиб, Югнакийни VIII асрга мансуб деган фикрни илгари суради. Бунга сабаб нима? Навоий «Насоим ул-муҳаббат»да шундай ёзади: «Адиб Аҳмад ҳам турк элидин эрмиш. Анинг ишида ғариб нималар манқулдур. Дерларки, кўзлари битов эрмишки, асло зоҳир эрмас эмиш. Басир бўлиб, ўзга басирлардек андоқ эмас эрмишки, кўз бўлғай. Аммо бағоят зийрак ва закий ва зоҳид ва мутаққий киши эрмиш. Ҳақ субҳонаҳу ва таоло агарчи зоҳир кўзин ёпуқ яратқондур, аммо кўнгил кўзин бағоят ёруқ қилғондур.\nМаскани Бағдоддин неча йиғоч, баъзи дептурлар, тўрт йиғоч йўл эркан. Ҳар куни Имом Аъзам дарсига ҳозир бўлур экандур ва бир масала ўрганиб бу йўлни яёғ борур экандур...» (Навоийнинг нигоҳи тушган. Т.,1986. 12-бет). Навоийнинг «Имом Аъзам дарсига ҳозир бўлур экандур» деган фикри М.Имомназаровнинг юқоридаги хулосага келишига сабаб бўлган. У Имом Аъзамни Бағдоднинг алломаларидан ханафия мазҳабининг асосчиси Имом Аъзам абу Ханифа ан Нуъмон ибн Собит /699-767/ деб билган. (Буюк сиймолар, алломалар. 1-китоб. 22-бет). Кўпгина олимларимиз Навоий тилга олган киши бу аллома эмас /Б.Тўхлиев бу шахс кимлиги аниқ эмас дейди. «Ўзбек адабиёти». 9-синф. 2000 йил. 158-бет/, бошқа бир хиллари эса тасаввуф илмида улуғлардан ғойибдан таҳсил олиш мавжудлигини, бу ҳам шу билан боғлиқлигини таъкидлайдилар.\nАҳмад Югнакий ҳақида ўз асарида маълумотлар учрайди. Асар матнида достоннинг ёзилган йили, жойи кўрсатилмаган. Достоннинг нусхаларидан бирида ХV аср темурий ҳукмдорлардан Арслонхўжа Тархон адиб ҳақида қуйидаги маълумотларни қайд этган: Адибнинг ери Югнак эканлиги /манбаларда Югнак Фарғона водийсида ҳам, Туркистон атрофида ҳам, Самарқанд ёки Сирдарё атрофларида эканлиги кўрсатилади/, отасининг оти Маҳмуд, ўзи Адиб Аҳмад, китобининг оти «Ҳибатул ҳақойиқ», асарни Қошғарий тили билан ёзгани, ким бу тилни билса асарни тушуниши в.ҳ. Яна бир номаълум шахс томонидан ёзилган қайдда эса, шоирнинг кўзи ожиз бўлгани, китоб 14 бобдан иборат эканлиги ёзилади:\nТуға кўрмас эрди адибнинг кўзи,\nТузатти бу ўн тўрт боб ичра сўзи.\n«Ҳибатул ҳақойиқ»-«Ҳақиқатлар армуғони» /Б.Тўхлиев «Севимли ҳақиқатлар» дейди/ нинг бугунгача учта тўлиқ қўлёзмаси ва иккита айрим парчалари сақланиб қолган. Уларнинг энг қадимгиси 1444 йилда Самарқандда Улуғбекнинг нуфузли бекларидан бўлган Арслонхўжа Тархон топшириғига кўра, котиб Зайнул Обиддин ибн Султонбахт ал Журжоний ал Ҳусайний томонидан уйғур ёзувида кўчирилган. Кейинги нусха уйғур ва араб ёзувларида бўлиб, 1480 йилда Туркистонда Истамбулга бориб қолган котиб Шайхзода Абдурразоқ бахши томонидан кўчирилган. Учинчи қўлёзма араб хатида бўлиб, унга туркия султони Боязид ИИ муҳри босилган. Бу нусха ҳам ХВ аср охири ХВИ аср бошларида кўчирилган. Турк олими Нажиб Осим 1914-1916 йилларда иккинчи нусхани топиб, нашр этган. «Ҳибатул ҳақойиқ» Туркияда 1915-16, 1951 йилларда, Тошкентда 1971, 1972 йилларда, Пекинда 1980 йилда, Олмаотада 1984 йилда нашр этилган. Асар баъзи манбаларда 235 байт, 254 байт ёки 484 мисра, 512 мисра деб кўрсатилади. Умуман, достоннинг умумий ҳажми 500 мисрадан ортиқ.\nДостоннинг иккинчи нусхасида асар 14 бобдан иборатлиги қайд этилсада, у 11 бобдан ташкил топган. 3 боби бошқа бобларга кириб кетган бўлиши мумкин. Достоннинг биринчи боби 1-10 байтлар худога, иккинчи боби 11-19 байтлар пайғамбар ва тўрт халифага бағишланган. Учинчи боб 20-33 байтлар Додсипаҳсолорга бағишланади. Тўртинчи боб 34-39 байтлар китобнинг ёзилиш сабаби ҳақида, асосий қисм бешинчи бобдан бошланади. Бешинчи боб 40-62 байтлар билим мақтови ва жоҳилликнинг зарарига, олтинчи боб 63-86 байтлар тил одобига, еттинчи боб 87-110 байтлар дунёнинг фонийлигига, саккизинчи боб сахийлик ва бахилликка, тўққизинчи ва ўнинчи боблар 176-226 байтлар турли хил масалаларга бағишланган, ўн биринчи боб 227-235 боблар китобнинг хотимасидир.\nНавоий Югнакийга юқори баҳо беради. Юқорида қайд этилган асарда унинг қуйидаги байтларини келтиради: «Балки аксар турк усулида ҳикмат ва нукталари шоеъдур...\nУлуғлар не берса, емасмен дема\nИлик сун, оғиз ур, емасанг ема.\nСўнгакка иликтур, эранга билик,\nБиликсиз эран ул иликсиз сўнгак...»\nАҳмад Югнакий инсон ҳаётида илмнинг аҳамияти юксаклигини қайд этади. Турли ўхшатишлар орқали илм ва илмли кишиларни улуғлайди. Билимли кишини қимматли динор, билимли хотин-ер ўрнида, илмлининг оти абадий, у ўлса ҳам номи ўчмайди, билимлининг бири билимсизнинг мингига тенг, илмсиз эса, емишсиз мева, билимсиз эркак-хотин кишидир, илмсиз иликсиз суяк, илимсиз тирик бўлса ҳам ўлик ўрнида ва ҳоказо.\nБиликлик биринга биликсиз мингин,\nТенгакли тенгади биликнинг тенгин...\nСўнгакка йиликтак эранга билик,\nЕран кўрки-ақл, сўнгакнинг йилик...\nАдиб таъкидича, билимли керакли сўзни билади, кераксиз сўзни айтмайди. Билимсиз эса нима деганини билмайди. Тили бошини ейди:\nБиликлик кераклик сўзин сўзлаюр,\nКераксиз сўзини кўмиб кизлаюр.\nБиликсиз на айса аюр уқмайин,\nАнинг ўз тили ўз бошини еюр...\nШоир тил хусусида ибратли фикрлар айтади. Тили бўш киши бошини ейди. Ўқ яраси битади. Тил яраси тузалмайди. Аҳмоқнинг қони тили туфайли тўкилади. Тўғри сўз асал, ёлғон сўз саримсоқ пиёз, чин сўз шифо, ёлғон сўз касал каби, тўғри гапириш, сир бермаслик муҳим.\nОғиз-тил безаги кўни сўз турур,\nКўни сўзла сўзни, дилингни беза.\nАҳмад Югнакий саховатни улуғлайди, бахилликни қоралайди:\nЙимишсиз йиғочтак карамсиз киши,\nЙимишсиз йиғочни кесиб ўртагил.\nКамтарлик, сабр-қаноат инсон безаги:\nУлуғликка тегсанг, янгилма ўзунг,\nҚали кийсанг атлас, унутма бўзунг.\nУмуман, Югнакий ўз достонида ўқувчига панд-насиҳат билдиради. Асарда турли бадиий воситалар, халқ мақоллари, таъбирлари учрайди. Ўхшатиш, такрир, тазод каби санъатлардан кенг фойдаланилган.


Ўзбекистонда ҳақоратни декриминализация қилиш тўғрисидаги қонун лойиҳаси эълон қилинди\n16 Янв 2020 485\nЎзбекистонда туҳмат учун жазони енгилаштириш ва ҳақоратни жиноий жавобгарликдан маъмурий жавобгарликка ўтказиш тўғрисида қонун лойиҳаси ишлаб чиқилган. Президент Шавкат Мирзиёев томонидан таклиф қилинган ҳужжат муҳокама учун қонун лойиҳалари порталида эълон қилинган.\nҚонун лойиҳаси Президент Администрацияси ҳузуридаги Ахборот ва оммавий коммуникациялар агентлиги томонидан ишлаб чиқилган. Унга мувофиқ Жиноят кодексидан туҳмат учун бир йилгача озодликни чеклаш ёки бир йилгача озодликдан маҳрум қилиш санкцияси олиб ташланади.\nТуҳмат (139-модда), жумладан интернетдаги, базавий ҳисоблаш миқдорининг 200 дан 400 баравари миқдоридаги жарима ёки 300 дан 360 соатгача мажбурий жамоат иши билан жазоланади. Оғир оқибатларга олиб келувчи туҳмат хавфли рецидивист томонидан ёки ғаразгўйлик ва бошқа паст ниятларда содир этилса, БҲМнинг 400 дан 500 баравари миқдоридаги жарима ёки 300 дан 360 соатгача мажбурий жамоат иши жазоси назарда тутилган.\nҚонун лойиҳасига мувофиқ ҳақорат (140-модда) шунингдек, тармоқлардаги, декриминализация қилинади ва Жиноят кодексидан Маъмурий жавобгарлик тўғрисидаги кодексга ўтказилади. Бундай ҳуқуқбузарлик учун БҲМнинг 400 дан 600 баравари миқдоридаги жарима ёки 2 йилдан 3 йилгача аҳлоқ тузатиш ишлари кўзда тутилган. Аввал ҳақорат учун бир йилгача озодликни чеклаш ёки озодликдан маҳрум қилиш белгиланган эди.\n«Туҳмат» ва «Ҳақорат» моддалари бўйича қўзғатилган энг шов-шувли жиноий иш сураткаш Умида Аҳмедованинг иши бўлганди. 2010 йилда у этнографик фотоальбом ҳамда “Эркаклар ва аёллар: расм-русум ва маросимларда” ва “Бокиралик юки” ҳужжатли фильмлари учун айбланганди. Бу асарлар, прокуратуранинг фикрича, ўзбек халқига туҳмат қилади ва унинг қадр-қимматини ҳақоратлайди. Аҳмедова айбдор деб топилган, бироқ унга нисбатан амнистия тўғрисидаги фармон қўлланилган.\n27 Дек 2019 8844\n1 Янв 2020 5649\n4 Янв 2020 4125\n24 Янв 2020 3638\n10 Янв 2020 3082\n28 Дек 2019 2842\n10 Янв 2020 2752\n3 Янв 2020 2741\n11 Янв 2020 2585\n8 Янв 2020 2379\n10 Янв 2020 2359\n4 Янв 2020 2159\n31 Дек 2019 1884\n7 Янв 2020 1870\n10 Янв 2020 1800\n16 Янв 2020 1746\n22 Янв 2020 1727\n31 Дек 2019 1618\n20 Янв 2020 1568\n27 Дек 2019 1521


«Сингапур мўъжизаси»нинг сирлари — Ishonch Gazetasi\n«Сингапур мўъжизаси»нинг сирлари\nКиши ҳаёти давомида эл-юрт учун қилган яхши амаллари нафақат ўзининг эртанги порлоқ ҳаётини, балки мамлакатнинг бир неча асрлик фаровон келажагини белгилаши ҳозирги кунга қадар исботини топиб келмоқда. Бугунги ривожланган орол давлат — Сингапурнинг собиқ раҳбари Ли Куан Юни шундай раҳбарлар сирасига киритиш мумкин.\nЛи Куан Ю 1959 йили мустақилликка эришган давлатнинг бош вазири лавозимида 31 йил фаолият юритди. У ўзининг аниқ ҳисоблари асосида ишлаб чиққан стратегияси орқали табиий ресурслардан фойдаланмаган ҳолда кичик бир оролни ривожланган давлатга айлантира олди. Одил бошқаруви натижасида эса хусусий ва давлат маблағининг ўзига хос мувозанат усулини шакллантирди. Жамиятни кемирувчи иллат — коррупцияга қарши қатъий турди. У 92 ёшида оламдан кўз юмди. Буюк ислоҳотчининг амалга оширган ишлари «Сингапур мўъжизаси» дея ном олган. Қуйида унинг ибратли фикрларидан айримлари ҳавола этилмоқда.\nБиз ишга янги муносабатлар билан ёндашмоғимиз даркор. Масалан, маош белгиланган иш вақтига эмас, балки унинг натижаси ва сифатига боғлиқ бўлиши керак.\nИнсоннинг ақлий салоҳияти ҳокимият ваколатларини шахсий даромад олиш воситаларига айлантириш борасида чексиз имкониятларга эга.\nАгар биз бошқарадиган ҳокимият кучидан кўпчиликнинг ҳаётини яхшилаш йўлида фойдаланилмаса, бошқарувдаги озчилик — иерархия (юқори мансабдорлар)нинг чўнтагини тўлдирадиган бўлса, бу ёмонлик аломатидир.\nИстеъдодли инсонлар — мамлакатнинг энг бебаҳо шаънидир.\nЮтуққа етакловчи бошқарувчилар қумдаги марваридларга ўхшайди.\nХалқимиз ҳеч кимдан ёрдам сўрашга одат қилмаслигига ишончим комил эди. Агар биз муваффақият қозонишни истасак, фақат ўзимизга ишонишимиз керак.\nКучсиз одамлар осон йўл топиб беришни ваъда қилганларни сайлашади. Аслини олганда эса бундай йўл бор-йўғи сароб, холос.\nБарча давлат раҳбарлари эмиграциянинг салбий таъсири ҳақидаги фикр-мулоҳазаларимга қўшилмаган. 1970 йилларнинг бошларида Малайзия Бош вазири Тан Разакга «ҳиндистонлик ва хитойлик ўқимишли зиёлиларнинг Австралия ва Янги Зелландияга кўчиб кетиши натижасида мамлакат «ақл танқислиги»га дучор бўлмайдими?» деб айтганимда у «Бу «ақл танқислиги» эмас, балки турган-битгани муаммолар оқими», дея жавоб берган эди.\nАгар мамлакат нотўғри бошқарилса, барча ақлли одамлар уни тарк этади.\nКурашчанлик руҳидан маҳрум бўлган одам уйда пайпоқ тўқигани маъқул. Сиёсат заиф ва руҳсиз одамларнинг иши эмас. У инсондан қатъийликни ва ишончни талаб қилади.\nАслида биз Сингапурда ҳеч нарсани бунёд этмадик. 150 нафар камбағал балиқчилар қишлоғи ўрнида пайдо бўлган дунёнинг энг йирик шаҳарларидан бири экватор чизиғига жуда яқинлиги билан ажралиб туради, холос. Айтганча, тарихда экваторга яқин жойда яна бир цивилизация – Юкатан ярим оролидаги Майя ҳам бўлган.\nАгар олий маълумотли эркак киши олий маълумотли аёлга уйланишни истамаса, мен унга аҳмоқларнинг аҳмоғи эканини айтишим мумкин. Агар олий маълумотли эркак олий маълумотсиз аёлга уйланса, у ҳолда унинг ҳаётида муаммолар бўлиши тайин. Чунки бундай ота-онадан туғилган фарзандлардан биттаси ақлли, биттаси эса ақлсиз бўлади. Бундай шароитда сочингни ўзинг юлишга мажбур бўласан.\nЭртаклар аслида ҳам “эртак”ми?!..\n«Ғалабани Берлинда нишонлаганмиз»


Хивада ноанъанавий кўринишдаги қадимий қудуқ топилди - 21.04.2021, Sputnik Ўзбекистон\nХивада ноанъанавий кўринишдаги қадимий қудуқ топилди\nТОШКЕНТ, 21 апр — Sputnik. Хива шаҳрининг “Ичан қалъа” давлат музей қўриқхонасида қадимий қудуқ топилди. Бу ҳақда Фанлар академияси ахборот хизмати хабар\n“ичан қалъа” давлат музей қўриқхонаси\nТОШКЕНТ, 21 апр — Sputnik. Хива шаҳрининг “Ичан қалъа” давлат музей қўриқхонасида қадимий қудуқ топилди. Бу ҳақда Фанлар академияси ахборот хизмати хабар бермоқда.Қудуққа қўриқхона ҳудудида таъмирлаш ишлари вақтида дуч келинган. Унинг ноанъанавий кўриниши турли хил фаразларга сабаб бўлмоқда.Чунки бу қудуқ бошқа сув қудуқлари каби пастдан тепага торайиб кетмасдан унинг барча қисмида диаметри бир хил яъни, 2,6 метрни ташкил қилади. Чуқурлиги 5,6 метрга тенг. Қадимги анъанага кўра, қудуқнинг асоси, яъни пойдевор қисмига Хоразм шароитида кўп учрайдиган дарахт, тут ёки гужумдан ёғоч пойдевор ўрнатилган. Ёғочнинг қалинлиги 16 см атрофида. Қудуқ деворларига 25х25х6 см ўлчамдаги пишган ғишт нозик дид билан терилган. Ғиштлар юзасида ромбсимон белгилар мавжуд. Қудуқ тахминан бундан 100-150 йил олдин қурилгани тахмин қилинмоқда.Ҳозир олимлар мазкур қудуқдан айнан нима мақсадда фойдаланилганлигини илмий жиҳатдан ўрганмоқда.\nархеологик топилма, “ичан қалъа” давлат музей қўриқхонаси, хива\n12:27 21.04.2021 (янгиланди: 12:28 21.04.2021)\n© Академия наук РУзВ Хиве во время ремонта наткнулись на древний колодец\n© Академия наук РУз\n“Ичан қалъа” давлат музей қўриқхонасида қадимий қудуқ топилди. У тахминан бундан 100-150 йил олдин қурилган.\nТОШКЕНТ, 21 апр — Sputnik. Хива шаҳрининг “Ичан қалъа” давлат музей қўриқхонасида қадимий қудуқ топилди. Бу ҳақда Фанлар академияси ахборот хизмати хабар бермоқда.\nҚудуққа қўриқхона ҳудудида таъмирлаш ишлари вақтида дуч келинган. Унинг ноанъанавий кўриниши турли хил фаразларга сабаб бўлмоқда.\nЧунки бу қудуқ бошқа сув қудуқлари каби пастдан тепага торайиб кетмасдан унинг барча қисмида диаметри бир хил яъни, 2,6 метрни ташкил қилади. Чуқурлиги 5,6 метрга тенг.\nШов-шувларга сабаб бўлган Сурхондарёдаги топилма ҳақида маълумот берилди\n11 Феврал 2020, 11:57\nҚадимги анъанага кўра, қудуқнинг асоси, яъни пойдевор қисмига Хоразм шароитида кўп учрайдиган дарахт, тут ёки гужумдан ёғоч пойдевор ўрнатилган. Ёғочнинг қалинлиги 16 см атрофида. Қудуқ деворларига 25х25х6 см ўлчамдаги пишган ғишт нозик дид билан терилган. Ғиштлар юзасида ромбсимон белгилар мавжуд.\nҚудуқ тахминан бундан 100-150 йил олдин қурилгани тахмин қилинмоқда.\nҲозир олимлар мазкур қудуқдан айнан нима мақсадда фойдаланилганлигини илмий жиҳатдан ўрганмоқда.


Чин юртида етти кун (биринчи мақола) – ТАФСИЛОТ\nТафсилот 128 марта кўрилган\n25 август куни «China Southern Airlines» авиакомпаниясининг «А330» аэробусида Чин юртига парвоз қилдим. Ўзбекистон журналистлари ижодий уюшмаси Хитой Халқ Республикасининг Ўзбекистондаги элчихонаси билан ҳамкорликда ташкиллаштирган бир ҳафталик медиатурда мен ва яна олти нафар ҳамкасбим Хитойнинг Пекин, Нанкин ва Жинан шаҳарларидаги тарихий масканлар, диққатга сазовор жойларда бўлдик. Энг муҳими, ҳудудий ва республика миқёсидаги нашрлар таҳририятлари, телекомпания ва интернет сайтлари фаолияти билан яқиндан танишдик. ХХРнинг Ўзбекистондаги элчихонаси атташеси Дай Янли хоним сафар давомида бизга ҳамроҳлик қилди.\nШанба куни тонгда Хитой пойтахти Пекинга етиб бордик. Бош-қаларни билмадиму, шахсан мен олти соатлик парвоз, ҳар икки мамлакат аэропортидаги расмиятчиликлардан сўнг қаттиқ толиққан, шу боис кун тартибимиздаги саёҳату бошқа тадбирлар ҳам татимаётганди. Аммо аэропортдан чиқаверишда бизни кутиб олган гидларнинг хушчақчақлиги, илиқ муомаласи чарчоқларимни тарқатиб юборди.\nСафаримизнинг илк кунлари шанба-якшанбага тўғри келди. Шу боис бу икки кунда асосан Пекиннинг диққатга сазовор масканларига саёҳат қилдик. Дастлаб шаҳар марказидаги Жянанмен майдонига бордик. Номи ўзбекчага таржима қилинганда, «Осмон сокинлиги дарвозаси» деган маънони англатувчи ушбу майдон хитой халқининг рамзий юраги ҳисобланаркан. 440 минг м² жойни эгаллаган ушбу майдон Хитой парламенти — Халқ мажлислари уйи ва ультразамонавий Миллий катта опера театри биноларига туташган.\nЖянанмен майдонининг шимолида 720 минг м² майдонни эгаллаган, 980 та бинони ўз ичига олган дунёдаги энг катта сарой меъморий мажмуаси жойлашган. «Тақиқланган шаҳар», «Гугун» («Собиқ ҳукмдорлар саройи»), «Қирмизи шаҳар» каби кўплаб номлар билан аталувчи ушбу мажмуадаги саройлар Мин сулоласи императорлари давридан бошлаб Цин сулоласи ҳукмронлигигача хизмат қилган. Қурилиши 1420 йили бошланган мазкур саройда салкам 500 йил мобайнида, яъни 1912 йилгача 24 нафар император, уларнинг оилалари яшаган. Империянинг сиёсий ва тантанавор маркази ҳисобланган мажмуа тўрт томонидан баҳайбат деворлар билан ўраб олинган, душмандан ҳимоя қилиш мақсадида саройнинг атрофида махсус ариқ қазилган.\nСаёҳатимиз давомида нафақат ўрта асрларнинг ноёб меъморий ёдгорлиги — «Гугун» саройи жуда яхши сақланганига гувоҳ бўлдик. Айни пайтда бу ерда миллиондан ортиқ маданият ёдгорликлари сақланмоқда. Бу каби мажмуа жаҳоннинг бирор бир мамлакатида учрамайди. Шу боис мазкур меъморий комплекс ЮНЕСКОнинг Жаҳон маданий мероси рўйхатига киритилган.\nХитойга борган ҳар бир киши ўрта асрларнинг етти мўъжизасидан бири бўлмиш Буюк хитой деворини ўз кўзи билан кўришни хоҳлаши табиий. Маҳаллий аҳоли мамлакат тарихининг ярмидан кўпини ташкил қилувчи Буюк хитой деворини кўрмаганлар Хитойни тушунмайди деб ҳисоблайди. Қолаверса, Хитойнинг ўтмишдаги раҳбарларидан бири Мао Цзэдуннинг «Агар Буюк хитой деворини кўрмаган бўлсанг, сени хитойлик деб атаб бўлмайди» деган сўзлари сайёҳларга кўринарли жойга ёзиб қўйилган. Шунинг учунми, бу ер йил-ўн икки ой нафақат хорижий, балки маҳаллий сайёҳлар билан ниҳоятда гавжум бўларкан.\nХитойнинг шимоли-ғарбий қисмида қад ростлаган, Сариқ денгиздаги Ляодун қўлтиғидан бошланиб, ғарб томон чўзилган бу мудофаа девори кўҳна Чин меъморчилигининг улкан ва ноёб намунасидир. У милоддан аввалги IV-III асрларда ҳоқон Син Ши Хуандий фармонига биноан ташқи душманлар тажовузидан сақланиш, чегараларни мустаҳкамлаш, савдо карвонлари хавфсизлигини таъминлаш мақсадида тикланган. Девор қурилиши милодий XVII асрга қадар давом этган.\nДевор мамлакат пойтахти Пекин шаҳридан 40-45 километрча шимоли-ғарбда жануби-ғарбга бурилади, сўнгра Сужоу шаҳридан ўтиб, Гансу ўлкасидаги Сзяюйгуан қалъасида тугайди. У тарошланган қаттиқ ва рангдор тоғ жинслари, ғишт ҳамда лойдан тикланган. Ҳар 60-100 метрда миноралар, муҳим стратегик аҳамиятга эга ҳудудлар ва тоғли йўллар ёқасида истеҳкомлар мавжуд бўлган. Иншоот ниҳоятда қалинлиги боис устидан жанг аравалари, отлиқ қўшинлар бемалол саф тортиб ўтишган.\nАйтишларича, деворнинг баландлиги 6,6 метр, айрим жойлари бундан-да баландроқ. Пойдеворининг кенглиги — 6,5 метр, устки қисминики — 5-5,5 метр. Ҳозир деворнинг 6 минг (айрим манбаларга кўра 4 минг) километрлик қисми сақланиб қолган. Мамлакатнинг 16 вилояти ҳудудида вайроналари мавжуд. Буюк хитой девори коинотдан ҳам кўринадиган сайёрамиздаги ягона иншоот ҳисобланади. Буюк хитой девори 1962 йили Хитой миллий ёдгорликлари рўйхатига, 1987 йили эса ЮНЕСКОнинг Жаҳон маданий мероси рўйхатига киритилиб, давлат муҳофазасига олинган.\nХитойда энергия ресурслари етарли. Бироқ сўнгги йилларда ҳукумат энергия тежовчи, экологияга зарар етказмайдиган маҳсулотлар ишлаб чиқаришни рағбатлантириши натижасида мамлакатда электр энергияси билан ҳаракатланувчи транспортлар — тезюрар электропоэздлар, электромобиллар, мотоцикллар ва велосипедлар ишлаб чиқариш жадал ривожланди. Биз фаолияти билан танишган «Beijing Automotive Industry Holding Co. Ltd.» корхонасида замонавий электромобиллар ишлаб чиқарилади. 1988 йили асос солинган заводда ишлаб чиқарилаётган «Senova D20 Hatchback» хетчбеки, «BAW Yusheng 007» кроссовери, «Foton View» микроавтобуси ва бошқа кўплаб моделларга талаб катта.\nХитойда 2020 йилга бориб жамоат транспорти тенг ярми электрлаштирилиши режалаштирилган. 2016 йилнинг охиридаги маълумотларга кўра, мамлакатда 160 мингдан ортиқ йўналишдаги автобуслар ва 18 мингта такси электромобиллар билан алмаштирилган. Бундан ташқари, полиция, тез ёрдам хизматлари фаолиятида электромобиллар кенг қўлланмоқда. Қолаверса, хитойларнинг ўзлари ҳам ана шундай автомобиллардан фойдаланишга ўтишаяпти.\n2011 йили ХХРда йилига 10 минг дона электромобиль ишлаб чиқарилган бўлса, 2015 йили бу кўрсаткич 370 мингтага етган. 2016 йили эса ХХРда 507 мингта электромобиль сотилган. Сўнгги икки йилдан бери Чин юрти бу борада етакчиликни қўлдан бой бермай келмоқда. Жумладан, «Roland Berger» халқаро консалтинг ташкилотининг маълум қилишича, 2017 йилнинг 2-чораги натижаларига кўра, Хитой ҳамон электромобиллар саноатида етакчилик қилмоқда.\nХитой автомобилсозлик ассоциацияси вакили Хэ Пэннинг айтишича, электромобиллар ишлаб чиқарилиши ва савдосининг ортиши технологияларнинг жадал ривожланаётгани, соҳага фан-техника ютуқлари фаол татбиқ қилинаётгани билан боғлиқ. Масалан, беш йил олдин электрдан қувватланган аккумуляторлар автомобилни кўпи билан 100 км.гача юргизган бўлса, ҳозир электромобиллар 300 км. масофагача қувват олмай юриши мумкин. Шунинг баробарида машиналарнинг таннархи тахминан 50 фоизгача камайган.\nХитой ҳукумати электромобиллар сони бундан-да кўпайиши ва умумфойдаланишдаги транспортларнинг электрлашишига хайрихоҳ. Буни мазкур соҳада фаолият юритувчиларга давлат томонидан кўплаб имтиёз ва преференциялар берилаётганидан ҳам англаш мумкин. Ҳукумат томонидан эълон қилинган лойиҳага кўра, 2018 йилнинг охиригача электромобилларни қувватлантиришга мўлжалланган 800 мингта станция қурилади ва улар бир вақтда 5 миллион машинага хизмат кўрсатади. «Beijing Automotive Industry Holding Co. Ltd.» корхонасига ташрифимиз чоғида электромобилларни қувватлантиришга мўлжалланган станциянинг прототипини кўрсатишди. Илгари бундай автомобилларни қувватлантириш узоқ вақтни талаб қилган бўлса, бугунги кунда бунинг учун бир ярим дақиқа кифоя қиларкан. Яъни шу вақт ичида махсус дастур асосида ишловчи роботлар қувватсизланган аккумулятор панелини янгисига алмаштириб беради.\nХитойга боргунимча электромобиллар секин ҳаракатланувчи, тез-тез қувватлаш зарур бўлган, устига-устак жуда қиммат транспорт деб ўйлар эдим. Ишлаб чиқариш жараёни билан танишиш жараёнида англаб етдимки, электромобилларнинг ўртача тезлиги бугунги кунда ички ёнув двигателли автомобилларникидан қолишаётгани йўқ. Бундай машиналарнинг таннархи ҳам, харажатлари ҳам анъанавий автомобилларникидан анча арзонга тушаркан. Фақат зарур инфратузилма яратилса бўлгани.\nЭнг муҳими, бундай автомобилларнинг атроф-муҳитга, атмосферага зарари йўқ. Мутахассисларнинг таъкидлашича, уларни техник кўрикдан ўтказиш жуда осон, йўл-транспорт ҳодисалари вақтида электромобилларнинг ёниб ёки портлаб кетиши хавфи кам.\nУмуман олганда, автомобилсозлик Хитой иқтисодиётида етакчи тармоқлардан. Бу ерда енгил автомобиллардан ташқари автобуслар, оғир юк автомобиллари, ҳарбий машиналар, махсус техникалар ҳам ишлаб чиқарилади. Айнан шундай транспортларни ишлаб чиқарувчи «Sinotruk» заводида бўлдик. Бу ерда ишлаб чиқарилаётган «Sinotruk», «Howo» русумли юк машиналаридан юртимиздаги қурилиш компаниялари унумли фойдаланишаяпти.\n«Iste’mol madaniyati» газетасидан олинди.


Петербургда ўзбекистонлик оғуфурушлар гуруҳи қўлга тушди\n15:47 / 17.05.2016\nСанкт-Петербург шаҳрида героин тарқатиш билан машғул бўлган ўзбекистонликлар гуруҳи қўлга олинган. Бу ҳақда Наркотик моддаларни назорат қилиш федерал хизматининг Ленинград вилояти, Петербург шаҳри бўйича бўлими матбуот хизмати хабар қилган.\nПолициячиларнинг маълум қилишича, Ўзбекистон фуқаролигига эга бўлган 6 киши келишилган жойларда наркотик моддаларни қолдириш усулида героин сотишни йўлга қўйган. Улар тўлов тизимлари орқали маблағларни олишган.\n"Гром" номли махсус гуруҳ томонидан шаҳарнинг 5та нуқтаси бўйлаб ўтказилган амалиёт натижасида 115 граммдан ортиқ героин моддасининг гиёҳвандларга етказилиши олди олинган.\nГуруҳнинг барча аъзолари айни вақтда ҳибсда ва уларга нисбатан тегишли моддалар бўйича жиноий иш очилган.


20 май, 2019, 14:54 914\nИстеъдодли боксчимиз билан суҳбат.\nҲаваскор рингда ўз вазнида дунёнинг энг кучли боксчиларидан бири – Исроил Мадримов ҳақида билсангиз керак.\nКўп карра Республика чемпиони, Осиё ўйинлари ғолиби, Осиёнинг энг кучли боксчиси, жаҳон чемпионати ва олимпия ўйинлари иштирокчиси, профессионал рингдаги биринчи жангидаёқ WBA International камарини қўлга киритган истеъдодли чарм қўлқоп устамиз www.sports.uz сайтига берган интервьюсида бокснинг нозик жиҳатлари ҳақидаги фикрлари билан ўртоқлашди.\n- Исроил ҳозир нималар билан бандсиз?\n- Осиё чемпионатидан қайтиб келгач, бироз дам олиб, профессионалда галдаги жангни ўтказиш учун машғулотларни бошлаб юбордим. Ҳозир АҚШнинг Калифорния штатидаман. Кейинги беллашув ва рақибим ким бўлиши ҳозирча номаълум. Шунинг учун, техник ва умумий жисмоний ҳолатимни керакли босқичга олиб чиқиш учун ишлаяпман.\n- 2018 йилнинг ноябрь ойида профессионал рингда дебют қилдингиз. У ердаги атмосфера сизда қандай таассурот уйғотди?\n- Аввалига бироз ҳаяжон бўлди. Лекин профида мени жуда илиқ қарши олишди. Бокс жамоатчилигида ном қозонган тажрибали мураббийлардан бири Жоель Диаз қўл остида шуғулланяпман. Шароитлар зўр. Жамоавий бирдамлик кучли. Муҳими, мен бу ерда ёлғиз эмасман. Ҳаваскор рингдаги дўстларим Шахрам Ғиёсов ва Муроджон Аҳмадалиев билан битта залда машқ қиламиз. Тан олиш керак, бошида жуда қийин кечди. Лекин вақт ўтгач, ҳамма нарсага кўникдим.\n- Ҳаваскор бокс билан профессионал бокс ўртасида қандай фарқларни сездингиз?\n- Энг катта фарқи, ҳаваскор рингда стандарт 3 раунд жанг қилинса, проф рингда беллашувлар энг ками 4 раунддан бошлаб, 12 раундгача етади. Бундан ташқари, машғулотлар жараёни ва рақибларнинг савияси ҳам бир-биридан мутлақо фарқ қилади. Қизиғи, битта спорт тури бўлишига қарамай, улар орасидаги тафовут жуда катта.\n- Бир вақтнинг ўзида ҳам ҳаваскор рингда, ҳам профессионал рингда иштирок этяпсиз. Машғулотлар тизимини ўзгартириш қийин эмасми?\n- Биласизми, ҳаваскордан профессионалга ўтиш у қадар катта қийинчилик туғдирмайди. Лекин яна ҳаваскорга қайтиш учун анча тер тўкиш керак. Профидан ҳаваскорга “кўчиш” ҳар қандай боксчига техник ҳамда жисмоний жиҳатдан жуда мураккаб ва ноқулай жараён. Буларнинг барчасини ўз танамда ҳис қилган ҳолда айтяпман.\n- Спортнинг яккакураш турларида вазн сақлаш энг оғир ишлардан бири. Табиийки, боксчилар ҳам бу қийинчиликка кўп дуч келишади. Сизда вазндан муаммо йўқми?\n- Мен ҳаваскор рингда 75 кг вазн тоифасида жанглар ўтказаман, профессионалда эса 69 кг вазнда рингга чиқаман. Ҳаваскорларда мусобақалар 10 кунгача чўзилиб кетади. Шуни ҳисобига, ортиқча вазндан ҳалос бўлишга катта меҳнат талаб қилинмайди. Америкада эса диетага қаттиқ риоя қиляпман. Шу боис, вазн “хайдаш”да кўп бош қотирмайман.\n- Проф рингда 2 та жанг ва 2 та ёрқин нокаутни ҳисобингизга ёзиб қўйдингиз. Ҳаваскорда нега нокаутга эришиш қийин?\n- Ҳаваскор боксда жанг вақти қисқа эканлиги, имкониятларни тўлиқ ишга солиш қийин бўлгани боис, боксчилар асосан очкога ҳаракат қилишади. Профессионалда эса вазият мутлақо бошқача ва бу ерда спортчилар яккалик кучли зарбаларга таянишади. Шунинг учун нокаутлар эҳтимоли жуда катта. Нокаутга ҳаракат қилиш керак эмас, у ўзи келади. Фақат, уни сабр билан кутиш ва имкониятдан унумли фойдалана билсангиз бас. Яна бир омил шуки, бунда қўлқоплар ҳам муҳим рол ўйнайди.\n- Келгусидаги режаларингиз?\nШубҳасиз, профессионал рингда нуфузли йўналишларда жаҳон чемпионлик камарларини қўлга киритиш ва вазннинг энг кучли боксчиларидан бири бўлиш. Бу йулда, бор маҳоратимни ишга соламан.\nSalom kim bor\nХамма шу ерда)))\nВидео Исроил Мадримов ва Норберто Гонсалес тарозига чиқди (видео)


Гибралтар тарихий ғалабага эришди\nФутбол бўйича Гибралтар терма жамоаси Миллатлар лигаси доирасида ўз майдонида Арманистонни 1:0 ҳисобида мағлуб эта олди. Ушбу учрашув аҳолиси бор-йўғи 34 минг кишини ташкил этадиган митти давлат учун тарихий воқеа бўлди: терма жамоа ўз тарихидаги илк ғалабага эришди.\nГибралтарга ғалаба келтирган голни 30 ёшли Жозеф Чиполино киритди. У 50-дақиқада 11 метрлик жарима тўпини бехато амалга ошира олди.\nУчрашувдаги ягона гол муаллифининг асосий иши офис маъмури бўлиб, бу Гибралтар ва бошқа митти давлатлар учун уларнинг терма жамоаларида бор-йўғи бир неча профессионал футболчи тўп сургани учун одатий ҳолатдир. Чиполино, шунингдек, маҳаллий «Линкольн Ред Импс» клуби аъзоси ҳисобланади.\nГибралтар ФИФАнинг расмий мусобақаларида 2016 йилдан бошлаб иштирок этиб келади. Терма жамоа ФИФАнинг терма жамоалар рейтингида 198-ўринни эгаллаб турибди. Бу терма жамоа Арманистонга қарши учрашувгача 22та ўйин ўтказиб, уларнинг барчасида ютқазган. Охирги ўйин ҳисобга олинмаганда, гибралтарликлар рақиб жамоалар дарвозаларига 5та гол уриб, ўз дарвозаларидан 107та гол ўтказиб юборишганди.\nАрманистон – Гибралтар 0:1 (0:0, 0:1)\n13 октябрь, «Вазген Саркисян номидаги республика стадиони»\nГол: 0:1 – 50, пенальти Чиполина.\nАрманистон – Айрапетян, Мкоян, Ароян, Амбарцумян, Оганесян, Мхитарян, Барсегян (Саркисов, 61), Казарян, Малакян (Пиццелли, 46), Мовсисян (Адамян, 69), Григорян.\nГибралтар – Голдуин, Чиполина, Оливеро, Чиполина, Понс (Эннесли, 90), Бардон, Сарджент, Эрнандес (Бритто, 85), Уокер, Кассиаро, Кумбз (Стайч, 70).\nОгоҳлантиришлар: Мкоян (49), Голдуин (67), Бардон (86), Казарян (90), Чиполина (90), Стайч (90).\nКиритилди: 09:52 14.10.2018. Ўқилди: 477 марта. Фикрлар сони: 0 та.


Тожикистонда Хитой ширкатининг маҳаллий ишчилари иш ташлади\n16 май 2022, Тошкент вақти: 13:25\nИшчилар овқатларни ерга тўкиб ташлаганлар.\nТожикистоннинг Айний туманидаги Кумарги Боло конини ўзлаштираётган Хитойга қарашли ТВЕА ширкати маҳаллий ишчиларидан 200 нафари иш ташлади. Билдирилишича, бунга ширкат ошхонасида озиқ-овқат сифатининг пастлиги сабаб бўлган.\nОзодлик радиоси тожик хизматининг билдиришича, 25 июнь куни ишчиларга яна қайнатилган гурунч ва арпа ёрмаси берилган. Тожик ишчилари бу овқатни емай, уни тўкиб ташлаганлар ва иш ташлаш эълон қилганлар.\nТВЕА раҳбарияти ва Айний туман ҳокимлиги мазкур воқеа юзасидан изоҳ беришни истамади.\nИшчиларга кўра, ширкат раҳбарлари овқат сифатини яхшилашга ваъда берган, бироқ шу кунгача бу ваъдасининг устидан чиқмаган.